Берлин деворининг қулаганига 21 йил тўлди\n21 октябр 2021, Тошкент вақти: 12:16\nБугун Берлин деворининг қулаганига 21 йил тўлди.\nДевор қулашига оид бугунги тадбир анча камтар бўлиши кутилмоқда. Ўтган йилги тадбирга дунëдаги кўпгина давлатларининг раҳбарлари ташриф буюришган эди.\nБугунги тадбирда девор тагида отилганлар хотирасига ибодат қилиниши, шамлар ëқилиши айтилмоқда.\nШунингдек, Берлинда 9 ноябр куни Европа сиëсатига оид анжуман иш бошлайди.\nАнжуманда Евроиттифоқ президенти Ҳарман Ван Ромпей нутқ сўзлайди.\nБерлин девори ГДР қарорига кўра 1961 йилнинг август ойида барпо қилинган эди.\nБу девор 28 йил мобайнида совуқ урушнинг тимсоли бўлиб турди.\nДевор 1989 йилнинг 9 ноябрида халқ иродаси билан қулатилган эди.


19:23 / 05.01.2018 3005 pdf Ўқиш режими + -\nШайтонни гувоҳликка чақирамизми?\nБугун атрофимизда ҳамма нарса етарли ва бисёрлиги диндорлар томонидан шариат амрига риоя этиб яшаш имкониятини “қисқартиради” деган фикрга дуч келиш мумкин. Наҳотки, иймоннинг сусайишига (бизнинг амалларимиз нуқтаи назаридан) фақат ташқи омиллар сабаб бўлса?\nШубҳасиз, ҳар томондан тақиқланган нарсаларнинг қўлетар бўлиб қолиши маълум маънода инсонга таъсир кўрсатади. Тақиқланган мевани биров кўргиси, кимдир тегингиси, яна кимдир татиб кўргиси... келиши мумкин. Мусулмонларнинг кўпчилиги шундай вазиятга дуч келгани аниқ. Бирданига (баъзида аста-секин) бизга дахл қилаётган (диний нуқтаи назардан) салбий чақириқларни кўз-кўз қилмасак ҳам, ичимиздаги заифликларимиз ўзимизга маълум-ку. Аммо гап бошқа ёқда. Кўринадики, бунга ўхшаш вазият, ижтимоий-иқтисодий дунёқараши ва йил фаслидан қатъи назар, деярли ҳар қандай жамият учун хос дейиш мумкин.\nБу жиҳат Қуръонда ҳам таъкидланган бўлиб, “Одамларга аёллардан, фарзандлардан, тўп-тўп тилла ва кумушдан, боқилган отлардан, чорвалардан, экин-тикиндан иборат шаҳватларнинг муҳаббати чиройли кўрсатилди. Булар дунё ҳаётининг матоҳидир. Ва Аллоҳ – ҳузурида гўзал қайтар жой бор Зотдир. ” дея қайд этилади (“Оли Имрон”: 14)\nДемак, тақиқланган нарсага ўчлигимиз сабаби ҳар доим ҳам бугунгидек бисёрлик ва чекланмаганликда эмас. Ҳар ҳолда, бу таъсир биз баҳолашни истаганимизчалик кучли эмас. ХХ асрнинг машҳур фақиҳ олими, шайх Абдураҳмон ас-Саъдий юқорида келтирилган оятга шарҳда “инсонларга (назарларини тортадиган ва ўзига уларнинг қалбларини боғлаб оладиган) дунёвий лаззатлар ёқади. Ҳар бир инсон санаб ўтилган дунёвий лаззатлардан биронтасига мойиллик сезадики, улар аста-секин энг улкан орзу ва юксак мақсадга айланади. Аммо аслида улар моҳиятан ўткинчи ва тез йўқолувчидир”, – деб бежиз ёзмаган.\nБу ерда нозик томони шундаки,баъзида айнан шу “ўткинчилик” анча чўзилиб кетади, бир муддат йўқолса-да, тезда қайтиб келади. Яна бу ўз ташаббусингиз билан эмас, бевосита ташқарига кўз-кўз қилмайдиган кайфият ва истакларингиз таъсирида рўй беради. Яъни гап бизнинг у ёки бу (моддий ёки ҳиссий) шаклларда намоён бўладиган ва рад этиш мушкул гуноҳларга ўрганиб қолишимиз ҳақида кетяпти.\nАлбатта, бўлиб ўтаётган воқеалар манзарасида биз барига шайтоннинг найрангларини баҳона қилишимиз мумкин, бу асоссиз ҳам эмас, чунки у ҳақиқатда ҳам ҳар қандай йўллар билан имонли кишиларни ҳақ йўлдан қайтаришга уринади. Аммо биз ўз истакларимизга қарши боргимиз келмай тақиқларни бузишга интилишимизни била туриб, буни шайтоннинг найранглари билан оқлашга ортиқ даражада уринмаяпмизми дея ўзимизга тик савол бера оламизми? Қадимги олимлардан бири шундай гапни ишлатганди: “Бизнинг табиатимиз эҳтиросдан қилинган”. Бу гапни амалларимиз манбаси ўзимиздан бошқаси эмасдир деган маънода талқин қилиш мумкин бўлса керак. Бошқа бир файласуф олим эса бундай изоҳлайди: “Инсонда ёвузликка интилиш пайдо бўлмагунича, инсон фитрати Худонинг мулки эди”.\nЯъни ибтидода биз, моҳиятимиз билан, барибир буни рад этмаганмиз. Шайтон атрофимизда бундан икки баробар кўп қувват билан айланган тақдирда ҳам, у ёки бу вазиятларнинг бузилишида ҳал қилувчи иштирокимиз мавжудлигини англаган ҳолда, ўзимиз Яратганга итоат йўлидан боришда давом этаверамиз, этаверамиз. Шуни ҳам такидлаш жоизки шайтоннинг “йўлдан уриш ва алдаш” ниятини “ўзимизга нисбатан пуч хаёлларга берилишимиз”га таяниб амалга оширишини ёдда сақламоқ даркор. Натижада эҳтиросларимиз, “телба майлларимиз” ҳаракатга келтирилади, “ҳалокатли истакларимиз”ни кўркам кўринишга киритиб шайтон бизни “эҳтиросларни қондиришга кўндиради”. Шу билан хавф бизни пойлаб туради. Яъни, Яратганга бўйсунмаслик эрки қўлимизда бўлмагани ҳолда, унинг амрларини бажармасак, биз ортиқ “Аллоҳнинг қули” аталишимиз мумкин эмас, чунки “шайтоннинг, эҳтиросларнинг ва истакларнинг қулига” айланамиз.\nШифо имкони борми?\nБаён қилинганлар манзарасида энг қийини, эҳтимол, ўз заифлигингни англаш бўлса керак. Яъни имонли, Яратганга сидқидилдан итоатда бўлган ва Қуръонда ёзилганларга ҳис ва ақл билан бўйсунишга интиладиган инсон ўзини оқламайди. Ахир, шайтон найрангларидан хабардор бўла туриб, Яратганнинг айтганларидан четга чиққанимиз учун бу ҳол бизга ҳимоя яратиб беролмаслигини жуда яхши биламиз-ку. Майли, биз “Ҳавойи нафсини ўзига илоҳ қилиб олган”лардан (“Фурқон”: 43) бўлмасак ҳам ва кундалик ҳаётда ёмон амалларимиздан (вақти-вақти билан ва асосли тарзда) қийналиб юрсак-да, бу бизни эртага Қуръони Карим зикр қилган “Ҳолбуки, улар охиратдан ғофилдирлар” (“Рум”: 7) ва “Шаҳватларга эргашадиганлар” (“Нисо”: 27) инсонлар сафига ўтишдан асраб қола олмайди.\nШу сабабли гуноҳга етакловчи сабабларни аниқлаш мақсадида ўз-ўзини тадқиқ қилиш мақсадга мувофиқдир. Фақат шу йўл билан бизни бора-бора одатдаги йўналишга айланиб қолуви сирпанчиқ йўл томон тортадиган сабабларни англаш мумкин. Бу иш гуноҳ қилаётганлар учун фойдали бўлган маълум хулосаларга олиб келади (ичимиздаги салбий жиҳатларнинг ҳеч бўлмаса айрим унсурларини аниқлаш маъносида). Агар биз гуноҳлар томон яна сирпанишга йўл қўймасликни истасак, ўзимизни ўрганиб бўлганимиздан сўнг, гуноҳ қилишни чин дилдан истамайдиган инсонлар сафига қўшиламиз. Қуръонда ҳам шу маънони такидланади: “Албатта, Аллоҳ бир қавмдаги нарсани, токи улар ўзларидаги нарсани ўзгартирмагунларича, ўзгартирмас.” (“Роъд”: 11),\n“Ким Аллоҳга тақво қилса, унинг йўлини очиб қўядир.” (“Талоқ”: 2)\nБизнинг муаммоларимизни ўрнимизга биров ҳал қилиб бермайди. Тоза имонли инсон тимсолига мувофиқ келишга кечикмаслик учун охират ҳақида ўзимиз ўйлашимиз керак. Ахир, “Ва аммо ким Роббининг ҳузурида туришдан қўрққан ва нафсни ҳавойи хоҳишдан қайтарган бўлса...\n«Назиъаат» бас, албатта, жаннат (унга) жой бўладир.” (“Назиат”: 40-41).\nТакрор бўлса-да айтамиз, ҳар биримиз амалларимиз, хулқимизнинг мусбат ва манфий томонларини холис баҳолаб, ўз айбларимизни ипидан игнасигача биламиз. Аммо ҳар доим ҳам улардан буткул воз кечишга тайёр эмасмиз. Шу тариқа уларга муносабатни ўзгартириш ва ўз “зулмат қафасимиз”дан чиқиш учун одим отиш устида кўп бош қотирмаймиз. Унутмайликки, ўзимизни яхшилаш баробарида ҳаётимиз ва истиқболимизни ҳам яхшилаб борамиз. Нафақат ўзимизникини, авлодларимизникини ҳам. ИншаАллоҳ!\n16:59 / 05.01.2018 2764\n09:54 / 06.01.2018 2295\n1995 05:00 / 02.03.2017\n3051 05:00 / 03.03.2017


ЙҲХББ вакили қишлоқ хўжалиги ходимларининг автомобилда ҳаракатланиш тартибини тушунтириб берди | AGRO-OLAM.UZ\nБош саҳифа Янгиликлар ЙҲХББ вакили қишлоқ хўжалиги ходимларининг автомобилда ҳаракатланиш тартибини тушунтириб берди\nБаҳор ойлари қишлоқ хўжалигида иш айни қизиган пайт. Аммо бу йил коронавирус инфекцияси тарқалиши ортидан кўпчилик ўзбек деҳқонлари даласига эркин бориб келолмаяпти. Бу борада таҳририятимиз ҳар куни юзлаб мурожаатларни қабул қилади.\n14 апрель куни президент Шавкат Мирзиёев ҳукумат аъзолари иштирокида қишлоқ хўжалигини ривожлантиришга оид видеоселектор йиғилишини ўтказган эди. Унда президент томонидан Ички ишлар вазирлигига қишлоқ хўжалиги ва ишлаб чиқариш билан боғлиқ автотранспорт воситаларининг эркин ҳаракатланишини таъминлаш бўйича топшириқ берилди. Ушбу топшириқдан кейин ҳам жойларда айрим тушунмовчиликлар бўлаётгани қизиқ ҳолат. Биз бу тушунмовчиликларга сабаб излаб Ички ишлар вазирлиги Йўл ҳаракат хавфсизлиги Бош бошқармаси ахборот хизмати мутахассиси Азиз Муродов билан боғландик.\n— Азиз ака, махсус рухсатнома қишлоқ хўжалиги ходимлари орасида кимга ва қандай ҳолларда берилишига ойдинлик киритсангиз.\n— Махсус комиссиянинг 2020 йил 13 апрелдаги 18-сон баёнининг 11 бандига кўра, Инвестициялар ва ташқи савдо вазирлиги томонидан тақдим этилган рўйхат асосида Адлия вазирлиги томонидан мавсумий қишлоқ хўжалиги маҳсулотларини экспорт қилувчи ташкилотларга тегишли хизмат ва шахсий автотранспорт воситаларининг ҳаракатланиши учун махсус рухсатнома расмийлаштирилишини истисно тариқасида таъминланиши белгилаб берилган.\n— Сиз қишлоқ хўжалиги маҳсулотларини экспорт қилувчи ташкилотларга тегишли хизмат ва шахсий автотранспорт воситалари дея умумий айтяпсиз. Томорқачи ва деҳқонлар, ижарачилар-чи? Айнан улар бизга энг кўп мурожаат йўллашмоқда.\n— Тўғри айтяпсиз, ҳозир қишлоқ хўжалигида айни иш қизиган пайт. Махсус комиссиянинг 2020 йил 13 апрелдаги 18-сон баёнининг 12-бандига кўра, қишлоқ хўжалиги билан шуғулланаётганлар ҳудудий ҳокимиятларга мурожаат қилишлари керак бўлади. Бунда ҳокимиятлар истисно тариқасида қисқа муддатли рўйхат шакллантириб, ҳудудлардаги тезкор штабга юборади ва тезкор штаб томонидан «Яшил йўлак» дастури яратилган. Республикамизнинг барча ҳудудларидаги ЙПХ масканлари, блок ва тўсиқ постларда хизмат олиб бораётган ИИО ходимларининг уяли телефонларида ушбу «Яшил йўлак» дастури мавжуд бўлиб ходимлар ЙПХ масканлари, блок ва тўсиқ постларга келган транспорт воситаларини дастур орқали текшириб кўради ва дастурда ҳокимиятлар томонидан берилган рўйхатдаги транспорт воситалари мавжуд бўлса масканлардан тўсиқсиз ҳаракатланишини таъминлаб берилади.\nЙПХ масканлари, блок ва тўсиқ постлардан тўсиқсиз ҳаракатланишда муаммолар вужудга келган тақдирда тезкор штаб томонидан тузилган call центрнинг телефон рақамларига қўнғироқ қилиш лозим. Ушбу телефон рақамлари yhxbb.uz расмий сайти ва YHXBB_UZ телеграмм тармоқларида жойлаштирилган.\n— Масалан, самарқандлик фуқаро Қашқадарёда эккан экинига ишлов бериши учун бемалол ўтиб қайтиши мумкин шундайми?\n— Жуда тўғри савол. Бундай ҳолларда ҳам ҳудудий ҳокимликларга мурожаат қилиш керак. Ҳокимликлар эса юқоридаги каби рўйхатга уни киритиб, йўлдаги тезкор штабни огоҳлантириб қўяди. Деҳқонлар эса «Яшил йўлак» дастури орқали бемалол ўтиб қайтаверишади. Бунда фуқарога бориб келиши учун йўналишлар ҳам белгилаб берилади.


Медведев АҚШ ва Европани Россиядан душман ясаётганликда айблади\n22 январ 2021, Тошкент вақти: 14:11\nРоссия бош вазири Дмитрий Медведев АҚШ ва Европани Москвадан душман тимсолини ясамоқда деб танқид қилди. Медведевга кўра, АҚШ ҳукумати бундан ташқари Россия билан ҳалол бўлмаган иқтисодий курашни олиб бормоқда.\n-Америкада ҳам, Европада ҳам соғлом фикрга зид равишда бизнинг давлатимиздан душман тимсолини яратишга ўжарлик билан уринишмоқда. АҚШ ҳукуматининг санкцияларни кенгайтириш тўғрисидаги сўнгги қарорлари эса ҳалол бўлмаган рақобат орқали бизга қарши курашдир,-деди Медведев 11 апрель куни Давлат Думасида қилган йиллик чиқишида.\n10 апрель иш куни охирида евро курси – 76,85 рубл, АҚШ доллари – 63,54 рақамларини кўрсатаётган эди.\nРоссияга нисбатан янги санкцияларни жорий этгач, Россиянинг50 нафар энг бой одами бир кунда 12 миллиард доллар пул йўқотган эди.


ТАЖРИБАГА ТАЯНГАН БОҒБОН АДАШМАЙДИ\nOldingi maqola ҲАРАКАТДА БАРАКАТ\nKeyingi maqola ТОМОРҚАДАГИ ГУЛЗОР\nДунё бозорида энг харидоргир мевалардан бири бодом бўлса, иккинчиси ёнғоқдир. Буни ушбу маҳсулотлар ўзимизда ҳам етиштирилишига қарамай, айни пайтда бозорларимизда баҳоси юқори эканидан ҳам билсак бўлади. Чунки ёнғоқ ва бодом бисёр фойдали хусусиятларга эга. Улар муайян шароитда етиштирилади. Хўш, кўпчилик ўйлаганидек, ёнғоқ ва бодом парвариши шу қадар қийинми, бунда нималарга эътибор қаратиш керак? Ушбу саволларга жавоб топиш мақсадида Яккабоғ туманида истиқомат қилаётган, қишлоқ хўжалиги фанлари номзоди, тажрибали боғбон Тўра Шовруқовнинг даласида бўлдик.\n– Азалдан одамлар бодом ва ёнғоқ каби маҳсулотларни юксак қадрлаган, севиб истеъмол қилган, - дейди у. – Айтиш жоизки, бу меваларни етиштириш кишидан ўзига яраша билим ва кўникма талаб қилади. Бироқ ёнғоқ ва бодомни парвариш қилишда одамларимиз етарли тажрибага эга эмас. Эътибор қилсак, азалдан ёнғоқ ва бодом дарахтлари асосан ҳовлиларда экиб, ўстирилган. Уларни етиштиришга ихтисослашган йирик-йирик боғлар жуда кам. Бунинг ўзига яраша сабаблари бор. Мисол учун, бодом эрта баҳорда гуллагани боис, совуқ уриб кетади, ёнғоқ эса кеч ҳосилга киради, деган нотўғри қараш туфайли улар катта майдонларга экилмаган. Экилганлари ҳам узоққа бормай, сув танқислиги ёки қаровнинг етарли эмаслигидан қуриган.\nКейинги сабаби, мустақилликкача бўлган даврда қишлоқ хўжалигида пахта ва ғалла сиёсати қаттиқ бўлган. Шу икки экиндан бошқаси эътибордан четда қолиб кетаверган. Бироқ бугун эса ушбу соҳага бошқача муносабат шаклланган. Экин ерларининг бир қисми мева-сабзавот, узум ва полиз экинлари учун ажратиб берилмоқда. Мен ҳам кўп йиллик тажрибамдан келиб чиқиб, ушбу қимматли маҳсулотларнинг маҳаллий навларини етиштиришни мақсад қилдим.\nКекса боғбон ўз аҳдини бажаришга киришди. Ёнғоқзор ва бодомзор яратиш учун Яккабоғ туманининг об-ҳавоси жуда қулай. Дарвоқе, мазкур ҳудуд ҳақида гап кетганда одамнинг кўз олдига биринчи ўринда гўзал боғ-роғлар, бепоён қир-адирлар келади. Яккабоғликлар етиштирган турли сархил мева-сабзавотлар нафақат юртимизда, балки хорижда ҳам машҳур.\n– Кўп йиллар қишлоқ хўжалиги соҳасида ишладим, аммо боғ яратиш, яратганда ҳам кишининг ҳавасини келтирадиган бўстон яратиш ниятида юрганман, – дейди боғбон. – Шукрки, бу ниятим мустақиллик йилларида амалга ошди. Нафақага чиққанимдан сўнг, туғилиб ўсган қишлоғимдаги сув бормайдиган 12 гектарли лалми ерда ўзим орзу қилган боғни барпо этишга бел боғладим. Ўзбекистон Республикаси Президентининг 2017 йил 1 июндаги “Ёнғоқ ишлаб чиқарувчилар ва экспорт қилувчилар уюшмасини тузиш ва унинг фаолиятини ташкил этиш тўғрисида”ги қарори эса кучимга куч, ғайратимга ғайрат қўшди. Қарорда белгиланган лойиҳалар рўёбга чиқарилса, нафақат ушбу қимматбаҳо маҳсулотларга бўлган аҳоли талаби қондирилади, балки хорижга ҳам экспорт қилиш ҳажми ортади.\nКўрдик, бунга ўзимиз ҳам гувоҳ бўлдик. Ҳақиқатда бу жой бир пайтлар сув чиқмайдиган ер бўлган экан. Ҳозир ҳам боғ атрофидаги ерни турли бегона ўтлар босган. Сабаби, боғ ёнидан катта анҳор ўтишига қарамай, баландликда жойлашган боғга сув чиқмайди. Сув чиқариш учун эса махсус насос зарур бўлади. Табиийки, насос ёрдамида сув чиқариш учун яхшигина харажат зарур. Тўра бобо эса кўпчилик эътибор қилмайдиган сув чиқаришнинг оддий ва камчиқим йўлини қўллади. Яъни физика фанининг қоидалари (сифон усули)ни амалиётга жорий қилиб, ернинг бир қисмига сув кўтаришнинг уддасидан чиқди.\n– Ёнғоқ ва бодом кам сув талаб қилади, бироқ сувсиз бўлмайди, – дейди Тўра Шовруқов. – Айниқса, ниҳоллигида яхши парвариш билан бирга сувга ҳам талабчан бўлади. Вақтида суғорилмаса, кўчатлар нобуд бўлади. Бироқ кўп йиллик тажрибамда ёнғоқ ва бодомни сувга чидамли қилиш йўлларини синовдан ўтказаяпмиз. Чунки сув танқислиги муаммоси ҳар доим долзарб бўлиб келган.\nТўра бобонинг кўчат парваришлаб, боғ яратишда ўзгача тажрибаси бор. Яъни у киши уруғларни боғ учун мўлжалланган ернинг ўзига қадайди. Қадаганда ҳам ўзгача усулда. Яъни дастлаб куз ойларида (ёмғирли кунлар бошланишидан олдин) боғ учун мўлжалланган майдонда кўчат ўрни белгилаб чиқилади ва чуқурлиги 80 сантиметр қилиб қазилади. Сўнгра ўра ичига 25-30 килограмм маҳаллий ўғит, 120 грамм соф ҳолдаги азот ва 80-100 грамм соф ҳолдаги фосфор тупроқ билан аралаштириб солинади. Бироқ ўра тўлиб кетмаслиги лозим. Чунки қиш ойларида қор ва сув тўпланиши учун 10-15 сантимертли чуқурча қолгани маъқул. Эрта баҳорда белгиланган жойларга бодом ва ёнғоқ уруғлари қадалади.\n– Бу усул кўчатларнинг тез ва яхши ривожланишига сабаб бўлмоқда, энг муҳими ниҳоллар май-июнь ойларигача сув талаб қилмайди, – дейди у. – Ушбу тажрибамиз юқорида келтирилган “бодом эрта баҳорда гуллагани боис, совуқ уриб кетади, ёнғоқ эса кеч ҳосилга киради”, деган тушунчаларни инкор этди. Чунки маҳаллий ва органик ўғитлар ҳамда қор, ёмғирдан яхшилаб тўйинган ердаги кўчатлар сувсизликка чидамли бўлиб, жуда яхши ривожланди. Озуқа базаси ва парвариш яхши бўлса, ёнғоқ экилган йилнинг ўзида ҳам ҳосил беради. Ҳатто ёнғоқдан йилига икки марта ҳосил олиш мумкин экан. Буни амалиётда кузатдик. Яъни ёнғоқ баҳорда гуллаб, ҳосилга киргач август ойларида унда яна янги ҳосил нишоналари пайдо бўлмоқда. Ҳозирча иккинчи ҳосилнинг банди нозиклиги боис пишишга улгурмасдан тўкилиб кетмоқда. Айни пайтда иккинчи ҳосилни ҳам сақлаб қолиш чораларини кўраяпмиз. Бодом эса тажрибамизда кейинги йилдан ҳосилга кирди. Энг муҳими, совуққа чидамлилиги ортди. Яна тажрибамизда бодомнинг тагини кузда ва эрта баҳорда юмшатиш, март ойида суғориш гуллаш муддатини кечиктирди ҳамда совуқ уришини сезиларли даражада камайтирди.\nТўра Шовруқовнинг лалми ерда боғ барпо этиш борасидаги яна бир тажрибасини эшитиб, очиғи қойил қолдим. Яъни кузда кўчатдан бир метр узоқликдаги жойда бўйи ва эни бир ярим метр, чуқурлиги 70 сантиметр бўлган ўра қазилиб, қиш ойларида қор билан тўлдирилади. Сўнгра баҳор ойлари чуқурлар кўмилади. Агар шу тадбир кўнгилдагидек ўтказилса, кўчатлар июнь ойигача чанқамас экан.\nАйни кунларда Тўра Шовруқов яратган боғ тўлиқ ҳосилга кирган. Ҳозирча ёш кўчатларнинг ҳар биридан 5-6 килограммдан ҳосил териб олинмоқда. Боғбоннинг сўзларига кўра, бу тариқа парваришланаётган ёнғоқ ва бодом дарахтларининг ҳосилдорлиги йилдан-йилга ортиб бораверади.\nСарвар ОЧИЛОВ, журналист


ИнтерФУТБОЛ :: Пўлатдан пишиқроқ Кристиан Пулишич\nПўлатдан пишиқроқ Кристиан Пулишич\nДембелени «Барселона»га сотиб юборгандан кейин ҳам «Боруссия» Дортмунд Европанинг энг жўшқин футбол дош-қозонларидан бири бўлиб қолмоқда.\nҲа, жамоа ноёб иқтидор соҳибидан жудо бўлди. Лекин футбол борасида телбалардек фикрлайдиган фидойи мураббий - Петер Бошни топиб олди. Бош бор жойда муаммога ўрин йўқ.\n«Тажовузкорлик» ҳамда «ҳаракат» ибораларини асосий қурол қилиб олган голландиялик мутахассис мухлисларини инфаркт ҳолатига солиб қўядиган қарорларни хотиржамлик билан қабул қилади:\n«Йўқотилган тўпни рақибдан қайтариб олиш учун «Барселона» уч сония сарфлайди. Бироқ биз «Барселона» эмасмиз.\nШундай экан, вазифамиз - тўпни икки сонияда рақибга қайтариш!» Ҳа, бунақа кўрсатмалар фақат «томи силжиган» кишилардан чиқиши мумкин. Лекин «Аякс» айнан шу мураббий раҳбарлигида ўзининг иккинчи навқиронлигига эришди.\nБошнинг услуби футболчилардан юқори жисмоний тайёргарликни, тренажёр залида астойдил тер тўкишни ва олдинги чизиқнинг барча позицияларида самарали тўп суриш маҳоратини талаб этади. Усмон Дембеле айнан шу услубга мос ўйинчи эди. Аммо телефонини ўчириб олган ҳолда ғойиб бўлганидан кейин дортмундликларнинг унга бўлган муносабати кескин ўзгарди - Дембелени каттагина маблағ эвазига пуллаб, ўрнини ўз таркибидаги бошқа футболчи билан тўлдириш.\n«Боруссия» сўнгги йилларда ажо-йиб қоидага қатъий амал қилмоқда: «Агар жамоани ёш футболчилар тарк этса, ўрнини янада ёшроғи билан тўлдирамиз». Кристиан Пулишич эндигина 19га тўлди. Бироқ ҳозирнинг ўзида рекордлардан улкан гулдаста ясашга улгурди - «Боруссия»нинг ЕЧЛдаги энг ёш ўйинчиси, ЕЧЛда гол урган энг ёш футболчи, еврокубоклардаги энг ёш америкалик, бундеслигада «дубл»га эришган энг ёш ўйинчи... Рўйхатни яна давом эттириш мумкин. Америкалик хорватнинг ўзи эса паспорт маълумотларига эътибор қаратишни хуш кўрмайди: «Ёшинг нечада деб сўрайдиган кишилардан зерикдим. Мен учун бунинг аҳамияти йўқ. Ҳозирнинг ўзидан курашга шай эканлигимни сезиб турибман!» Кристиан Пулишич фаолиятининг асосий моҳияти унинг уммон ортидан келиб, «кўҳна қитъа»да қайд этаётган рекордларидан кўра ниманинг эвазига шундай шундай натижаларга эришаётганлигида. Кристианнинг отаси - Марк Пулишич ўз вақтида футзалда фаолият юритган ва Жанубий Америкада ёш иқтидорлар юксак техника сирларини шу ихчам майдончада (5х5м) ўрганишганини яхши биларди. Крис 8 ёшда эканлигида Пулишичлар Мичиганга кўчиб ўтишди. Бироқ Детройтда футзал лигаси мавжуд эмасди, нима қилиш керак?\nКатта Пулишич ўз футзал лигасини очишга қарор қилди - 3та баскетбол майдончасини ижарага олди, дарвозаларни ўрнатди, кейин жамоаларини ташкил этишди. Мана шу оворагарчиликларнинг барчаси Кристиан учун, аниқроғи, унинг юксак техника соҳиби бўлиши учун амалга оширилганди. «Мини-футбол техникани маромига етказиб олишимга ёрдам берди, чекланган бўшлиқда самарали ўйнашга ўргатди», - дейди Крис. Хуллас, Марк Пулишичнинг ўғли учун чеккан азиятлари зое кетмади. Бироқ собиқ футзалчи ва талабчан ота шу билан чекланиб қолмади, балки фарзандини профессинал футболга тўла тайёр бўлиши учун ҳар томонлама тоблашга интилди. Футбол беллашувларининг оилавий таҳлили эвазига Крис 6 ёшли пайтидаёқ қайси узатманинг тўғри ёки хато эканини ажрата оладиган бўлганди. Марк ҳеч қачон фарзандининг хоҳиш-истагини чеклашга уринмаган: «Айрим ота-оналар ўйинлардан кейин фарзандларини фақат мевалар ва сув билан сийлашади. Кристиан эса футболдан чипс халтаси билан қайтиши мумкин».\nТаътил пайтларида ҳам Марк ўғлини тинч қўймасди - малака ошириш баҳонасида Крис «Барселона», «Челси», «Вильярреал», «Порту» ва ПСВ академияларида бўлиб қайтди. Катта Пулишич бу сафарлардан фарзандини қайсидир мактабга «тиқиштиришни» эмас, балки уни қулай шарт-шароитлардан маҳрум этиш ва мусофирчилик қийинчиликларига бардош беришга ўргатишни кўзлаганди. «Мен Криснинг нотаниш жамоада ўзини қандай тутишини билмоқчи эдим» - дейди Марк.\nҚисқаси, ана шу саъй-ҳаракатлар туфайли Пулишич Европа футболига ҳар томонлама пухта тайёргарликка эга бўлган ҳолда келди. Дортмундда тиришқоқ, енгилишни хуш кўрмайдиган, тобланган, иродали ўйинчиларни хуш кўрадилар. Крис Юрген Клопп даврида ҳам «Боруссия» йиғинида қатнаша бошлаганди. У мураббийга шу қадар ёқиб қолган эдики, 1,5 йилдан кейин устози «Ливерпул»дан таклиф юборди. Томас Тухель ҳам Пулишичнинг маҳоратига юксак баҳо берганди. Петер Бош эса шогирдларини ошкора мақташга одатланмаган - бу уларнинг фаолиятига салбий таъсир кўрсатиши мумкин. Тухель Пулишични камтарин футболчи сифатида таърифлаган бўлсада, Крис ўз устунликлари хусусида гапиришни ёқтиради: «Мен жисмоний тайёргарлик, тезкорлик, тўп учун курашиш борасида ҳеч кимдан қолишмасликка ҳаракат қиламан. Доимо баҳслашиш учун рақиб футболчиси томон интиламан».\nТўғри, барча касбдошлари каби Кристиан ҳам барча яккакурашларда ғолиб чиқавермайди. Лекин тезкор ҳаракатлари, интилувчанлиги билан рақибларини шошириб қўяди, хато қилишга мажбур этади. «Боруссия»даги илк голини ҳам айнан шу изланувчанлиги оқибатида амалга оширганди. Унинг иккинчи ажойиб фазилати - олдинги чизиқнинг барча нуқталарида самарали тўп сура олиш. Футболчидаги шиддаткорлик Бошнинг 4-3-3 услубига ҳам жуда мос. Ўтган йили мураббий «Аякс»да Бертран Траоредан соф ҳужумчи позициясида фойдаланган, кейин ўнгроққа ўтказганди. Унинг ўрнини эса Каспер Долберг билан тўлдирганди. «Боруссия»да ҳам худди «Аякс»даги каби ҳужумчилар мунтазам ҳаракатда. Пулишич «Бавария» дарвозасини марказдан тезкор рейд эвазига ишғол этди, «Вольсфбург» посбонини эса ўнг қанотдан зарба бериш билан доғда қолдирди, «Герта»га қарши баҳсда у асосан сўл қанотда ўйнади.\nҚўшимчасига, Кристиан Дембеленинг айрим ижобий хислатларини яхши ўзлаштириб олган. Жумладан, дриблинг ва тўпни қабул қилиш учун бўш ҳудудларда «очилиш» фазилатларини. 5-6 нафар рақибни алдаб ўтиш Пулишичга қийинчилик туғдирмайди. Бошнинг услубига мослашиш шунчалик хайрли кечмоқдаки, Крис мустақил ҳаётга кириб қолганини сезишга ҳам улгурмаяпти. 2,5 йил ўғлининг ёнида бош-қош бўлиб турган Марк Пулишич энди уни ёлғиз қолдирди. Бу ҳам фарзанд тарбиясининг навбатдаги босқичларидан бири, албатта.\nОдатда Пулишичга ўхшаган футболчилар ҳозирча миллионлар «кумир»ларига айланиб улгуришган. Боиси, уларда тожлар ҳам, нуфузли совринлар ҳам йўқ. Бироқ Кристиан бундан мустасно: 18 ёшида у АҚШнинг энг машҳур спортчиси даражасига кўтарилди. Бу фақат бошланиши. Миссиясини дунёнинг турли ҳою-ҳаваслари банд этмаган ноёб иқтидор соҳиби «Боруссия»дан кетишни ҳатто хаёлига ҳам келтирмаяпти. Бу унинг ўзи учун ҳам, жамоа учун ҳам айни муддао. Шу кетишда Пулишич ёрқин юлдузларнинг бирига айланиши аниқ. Ҳозирча фақат рақиблари унга қўшимча бош оғриғи бўлишяпти. Бу ҳам унинг фойдасига.\nЎтган мавсумдаги Рур дербисида «Шальке» бош мураббийи Маркус Вайнцирль Пулишични қўриқлашни Сеад Колашинацга топширганди. Ўшанда бу «юриш» ўз самарасини берган ва «Боруссия» Дортмунд-«Шальке» қарама-қаршилигида ҳисоб очилмаганди. Бироқ ҳозир Кристиан аввалгидан ҳам самаралироқ тўп сурмоқда. Эҳтимол, рақиблар ҳозирча унга етарли эътибор қаратишмаётгандир?\nҲа, пўлатдан пишиқроқ дея таърифлашган қаҳрамонимизнинг кичик бўлсада муаммоси бор. Лекин бу футболга алоқадор эмас: «Менинг «кумир»ларим Жастин Бибер. Туғилган кунимда унинг концертига тушмоқчиман», - деганди Кристиан ўзининг 18 ёшини нишонлаш арафасида. Биз ва барча футбол мухлислари учун унинг яшил майдондаги фаолияти санъатга бўлган қизиқишидан кўра муҳимроқ. Нима дедингиз?...\ntalanti bor yigit


Қишки оёқ кийимга мос юбка танлаймиз\nДобавлено: 11.01.2016, 14:20\nҚиш- юбкадан воз кечишга сабаб бўла олмайди. Ундан кўра севимли юбкамизга мос этик танлашимиз лозим. Ёки аксинча этикка мос юбка. Нима бўлганда ҳам бу мавсумда ботинка, тиззадан баланд бўлган ёки пошнали этикларни ҳар хил узунликдаги юбкалар билан уйғунлаштиришимиз мумкин.\nБиринчи вариант- трапеция узунлигида тизадан бўлган юбкани бўйи баланд паст пошнали этик билан ҳамда уларга мос келадиган рангдаги қалин колготка билан кийилади.\n70- йиллар эстетикаси\nҚалин ёки баланд пошнали тиззадан баланд бўлган этиклар, қат-қат бурамали ёки трапеция узунлиги сонгача келадиган юбкалар билан аъло даражада кўринади. Юбканинг чўнтаклари бўлса нур устига аъло нур бўларди. Шунингдек белни ўрта қалинликдаги камар билан ажратиб қўйса бўлади.\nЁпишиб турадиган узун кесиги бор трикотаж юбкалар пошнасиз паст этиклар ёки ботинкалар билан бирга чиройли кўринади.\nЎзига хос феъл-атворли хонимлар\nКалта чарм ёки замш матоли юбкаларни эркаклар оёқ кийимини эслатадиган ботинкалар билан кийса бўлади.\nДадил қадам билан\nЎрта узунликда ҳамда этаги ассиметрик юбкаларга энли паст пошнали этиклар тўғри келади.\nНафис, бежирим баланд пошнали этиклар билан эса ўрта узунликда DIOR услубидаги қуёш юбка ҳар доим қойилмақом кўриниш беради.


Ўзбекистонда Бокс бўйича Жаҳон чемпионати ўтказилиши мумкин\n14:20 / 07.05.2017\nЎзбекистон бокс федерацияси Бокс бўйича Жаҳон чемпионатини ўтказиш учун ариза топширадиган бўлса, унинг мурожаати ижобий томондан кўриб чиқилиши мумкин. AIBA президенти Dr. Ching Kuo Wu сўзларига кўра, “Ўзбекистон бу каби мусобақани ўтказиш хоҳишини билдирса, унинг аризаси ташкилотга аъзо кўпчилик давлатлар томонидан қўллаб-қувватланиши мумкин”. Шу билан бирга, унинг қайд этишича, Ўзбекистон томони бу каби мусобақаларни ўта юқори даражада ўтказа олишини 29-Осиё чемпионати давомида яна бир бор исботлади.\nБугун 7 май куни International Hotel Tashkent меҳмонхонасида Бокс бўйича 29-Осиё чемпионати поёнига етиши муносабати билан AIBA президенти Dr. Ching Kuo Wu, ASBC президенти Серик Конакбаев ҳамда Ўзбекистон бокс федерацияси вакили Малик Бабаев иштирокида матбуот анжумани ўтказилди.\nAIBA президенти Dr. Ching Kuo Wu мазкур мусобақанинг юқори савияда ўтказилгани билан Ўзбекистон бокс федерациясига ва барча масъулларга миннатдорчилик билдирар экан, ўзбек боксчилари кўрсатаётган юқори натижадан фақат хурсанд бўлишини таъкидлади. У бугунги финал жангларини ўтказадиган барча спортчиларга омад тилаб, ЖЧ йўлланмасини қўлга киритган боксчиларга омад тилади.\nASBC президенти Серик Конакбаев ҳам Осиё миқёсидаги чемпионат ажойиб ўтказилганини таъкидлади. У ЖЧ йўлланмасини қўлга киритган барча боксчиларга Германиянинг Ҳамбург шаҳрида бўлиб ўтажак жаҳон биринчилигида қитъа шарафини муносиб ҳимоя қилишларига тилак билдирди.


Бизга Билоллар керак! | Azon.uz - Ахборот-таҳлилий портал\nБизга Билоллар керак!\n2599 15:06 14.08.2019\nЯқинда Туркия сайтларида тарқалган бир видео кўпчилик турклар томонидан олқишланди: Истанбул шаҳрига Франциядан келган кўча мусиқачиларининг гуруҳи шаҳарнинг машҳур Истиқлол кўчасида концерт қўяётган пайт азон янграб қолди. Азонни эшитган мусиқачилар дарҳол чолғу чалишдан тўхтади, азонга ишора қилган ҳолда томошабинларни ҳам сукут сақлашга ундади. Балки улар мусиқасини давом эттираверганида, ажнабийлиги учун ҳеч ким эътироз билдирмаган бўларди, лекин францияликлар динга ҳурмат кўрсатишни маъқул кўрди. Ҳурмат қилсанг – ҳурмат кўрасан, деб бекорга айтишмайди, ахир.\nКуни кеча эса ижтимоий тармоқларда Тошкент шаҳридаги масжидларнинг бирида азон бўйича намозхонлар билан жанжаллашган аёлнинг видеоси тарқалди. Кўриниб турибдики, аёл энг камида масжид одобларидан бехабар. Шунинг учун ҳам унинг азон овозини пасайтириш ҳақидаги талаби эмас, балки ўзини тутиши кўпроқ муҳокамаларга сабаб бўлди. Зеро, Аллоҳнинг байти – жанжал кўтарадиган жой эмас.\nАйни пайтда бу ҳолат Ислом шиорларини гўзал ва чиройли тарзда оммага етказишни қанчалик уддалаяпмиз деган саволга туртки берди. Чунки ижтимоий тармоқлардаги шарҳларнинг кўпчилик қисмида масжидлардаги муаззинларда тажвид ва чиройли овознинг етишмаслиги айтилмоқда. Демак, бу борада муаммо мавжуд. Ечими эса қийин эмас – ёқимли овоз соҳибларидан муаззинлар етиштириш. Бунинг учун қисқа муддатли курслар ташкил этиш, муаззин бўлишни истаганларни ва ҳозирда муаззинлик қилаётганларни ана шу курсларда ўқитиш кифоя. Яъни бу аслида мураккаб масала эмас.\nПайғамбаримиз алайҳиссалом бекорга азон айтишни Билол розияллоҳу анҳуга топширмаганлар. Ўша машҳур ҳадисни эсласак, Пайғамбаримиз алайҳиссалом Абдуллоҳ ибн Зайдга азон жумлаларини ҳазрати Билол розияллоҳу анҳуга ўргатишни, чунки у зотнинг овози баланд ва ширалироқ эканини айтадилар.\nБиз минораларимиздан яна азон янграшини узоқ кутдик. Энди азонларимиз шундай гўзал янграсинки, ҳатто тош қалбларни ҳам эрита олсин.\nазон Ислом Ўзбекистон Жамият Махсус Долзарб\n1660 08:00 09.05.2020\n783 22:00 07.05.2020\n412 18:00 01.05.2020\n780 10:30 23.04.2020\nГерманияда азон айтиладиган масжидлар сони кўпаймоқда\n1063 00:00 08.04.2020\n8505 09:00 28.03.2020


Қуръони Каримни ёшлигида ёд олса нима бўлади? – .:: Xadicha.uz\nҚуръони Каримни ёшлигида ёд олса нима бўлади?\nКим Қуръони каримни ёшлигида ёдласа, у қорининг ети ва қонига сингийди. Кимда-ким Қуръонни ёши ўтганидан кейин ёд олса, ёдидан кўтарилиб кетмаслиги учун уни қайта-қайта ўқиб туради ва евазига у кишига икки баробар ажр берилади . Яъни, катта ёшдаги киши Қуръонни ёдлашга ўзини ўзи мажбур қилса ва бу иш унга оғир келса, Aллоҳ таоло унга икки баробар ажр ёзади. Ёши кичик бола Қуръонни ёд олса, Aллоҳ таоло Қуръонни унинг ети ва қонига сингдиради ва ўша болани малоикаларга дўст деб ёзиб қўяди .\nعن أبي هريرة عن النبي صلى الله عليه وسلم قال: “من تعلم القرآن و هو فتي السن أخلطه الله بلحمه ودمه\n«Ким Қуръонни ёши кичиклигида ёд олса, Aллоҳ таоло Қуръонни унинг ети ва қонига сингдиради»\nҲадиснинг маъноси: Ким Қуръон таълимини балоғат ёшига етмасидан, кичик ёшида ёдласа, Қуръон унинг ети ва қонига таъсир қилади. Чунки жасади ва ақли ўсаётган пайтда Қуръон боланинг қалбида, яъни у билан бирга бўлади. Шундай пайтда Қуръон унинг қони ва етига сингиб кетади.\nҲасан Басрий: «Бизнинг олдимизга ёшларингизни олиб келинг! Чунки уларнинг қалблари бўш, ешитган нарсани ёд оладиган бўлади. Aллоҳ таоло кимга бирор нарсани мукаммал қилиб бермоқчи бўлса, уни ёшларга беради», деган\nҚуръонни ёд олиш қорининг нажот топиши ва жаннатда даражаси кўтарилишига сабаб бўлади. Олим киши ҳам ёдлаш орқали олимлик мақомига еришади. Қуръонни ёд олиш заковат, фасоҳат, баён ва чиройли хулқларга ега бўлишга олиб келади .\nРасулуллоҳ (алайҳиссалом) саҳобаларнинг Қуръонни ёд олганларини танлаб олар ва уларни бирор жойга юбораётганларида: «У ерда сизларнинг кўпроқ Қуръон ёдлаганингиз имомликка ўтсин!» деб тайинлар едилар. Саҳобалардан бўлган шаҳидлар бир жойга йиғилса, қабрга қўйишда ҳам Қуръондан кўпроқ ёдлаганларини олдинга қўяр ва уларни кўмишда ўзлари ҳам қатнашар едилар .\nЖобир (розияллоҳу анҳу) дан: «Уҳуд куни Расулуллоҳга икки маййит баробар келтирилди. У зот: «Уларнинг қай бири кўпроқ Қуръон ёдлаган?» деб сўрадилар. Ўша киши кўрсатилганида уни лаҳадда ҳам олдинга қўйдилар ва: «Мен қиёмат куни уларга гувоҳ бўламан», дедилар. Уларни ювмасдан, қонлари билан кўмишга буюрдилар»\nЮқорида ўтган ҳолатдан Қуръон ҳофизлари азиз ва мукаррам кишилар екани ва ушбу шарафлари сабабли бошқалардан олдинга қўйилишлари маълум бўлади. Бунга сабаб, улар қалбларида Aллоҳ таолонинг Китоби бўлмиш Қуръони каримни кўтариб юришларидир .\nЯна у зот ернинг ёдлаган Қуръонини аёл кишининг маҳри сифатида белгилаган ҳолатлар ҳам бўлган .\nМаълумки ҳар биримиз болалар катта бўлиши ва улар Aллоҳ Таоло қудрати ила илм олишларини биламиз. Aлбаттаки, илмнинг боши Қуръон. Қуръон-бу уммат учун неъмат ва раҳматдир. У-Aллоҳ таоло васф қилганидек, мўминларнинг қалбларига ҳаёт бахш етувчи руҳдир. Қуръон бир руҳ бўлиб, Aллоҳ таоло у ила ҳоҳлаган бандасини тирултирур. У мусулмонлар қалбини порлатиб турувчи нурдир. У мўминлар учун мавъиза, шифо, ҳидоят ва раҳматдир. Қуръони Каримни қанча гапирсак ҳам шунча оздир. Кўриниб турибтики болаларимизга ва қолганларга ҳам биринчи бўлиб бу илмни ўргатишга шошиламиз. Уламоларимиз ҳам илмнинг аввали Қуръон ҳақида еканига кўплаб мулоҳазалар айтиб ўтишган. Қуръони Каримда ҳам далиллар келтириб ўтилган.\nAнкабут сурасининг 49-оятида Aллоҳ таоло:\n«Йўқ! У (Қуръон) илм берилган зотларнинг дилларидаги аниқ оятлардир», дея марҳамат қилади. Бундан Қуръон ҳофизлари аҳли илмлардан екани маълум бўлади. Чунки илмнинг аввали Aллоҳ таолонинг Китобини ёд олиш ва тушунишдир. Валид ибн Муслим: «Биз Aвзоий билан бирга ўтириб қолганимизда, у орамизда бирор ёш болани кўриб қолса, унга: «Ҳой бола! Қуръонни ўқидингми?» дер еди. Aгар ўша бола «Ҳа», деса, Aвзоий: Нисо сурасининг 11-ояти: «Aллоҳ сизга фарзандларингиз ҳақида тавсия қиладир»ни ўқи», дер еди. Aгар ўша бола; «Йўқ», деса, унга; «Илм талаб қилишдан олдин Қуръонни ўрган», дер еди. Aвзоий ўша болани мерос оятларини ўқишга буюришининг сабаби, бу оятлар бир-бирига ўхшаш ва қийин бўлиб, уни ақлли, зеҳнли кишигина пухта ёд ола билар еди».\nБундан кўриниб турибтики болаларга аввало Қуръондан таълим берилиши керак екан. Aгар болаларимиз ёшлигидан Қуръонни ёд олишса катта бўлганларида бошқа илмларни ҳам пухта егаллайдилар. Уларнинг заковати, ҳотираси, фасоҳати ошган бўлади. Диний таълим олгандан сўнг уни ўзи қизиққан соҳага бериш ва қўллаб қувватлаш бола келажакда етук мутахасис бўлиб улғаяди. Aллоҳ Таоло юртимиздан кўплаб қориларни чиқаришни барчамизга насиб етсин.


Google Android Wear 2.0 дастурида ишлайдиган иккита ақлли соат чиқаради » Ўзбекистон янгиликлари – Zamin.uz\nGoogle компанияси йилдан-йилга қурилмалар ишлаб чиқариш бизнесига ҳам кириб келмоқда. Бунга жорий йилда HTC билан ҳамкорликда яратилган Pixel ва Pixel XL смартфонлари, шунингдек, бир қатор бошқа қурилмаларни мисол қилиш мумкин.\nTerabayt сайтининг ёзишича, қидирув гиганти 2017 йилнинг бошларида Android Wear 2.0 дастурида ишлайдиган иккита ақлли соатни ҳам намойиш қилишни режалаштирган. Ушбу соатларга ҳам ишлаб чиқарувчи компания логотипи эмас, балки Google’нинг логотипи туширилади.\nҲозирча Google бу борада ҳамкорлик қиладиган компаниянинг номи ошкор этилмаган.\nЭслатиб ўтамиз, Android Wear 2.0 дастурининг релизи кейинги ойда чиқарилиши кутилмоқда.\nТеглар: иккита бошларида Бунга йилнинг бир йилдан\nLG LTE тармоғи орқали интернетга уланувчи “ақлли” соатини намойиш қилди\n17:11 / 02-10-2015


Ўзбекистон ва Қозоғистон ўзаро товар айланмасини 5 млрд. АҚШ долларига етказиши мумкин\nТошкент, Ўзбекистон (UzDaily.uz) -- Ўзбекистон ва Қозоғистон яқин орада ўзаро товар айланмасини 5 млрд. АҚШ долларига етказиши мумкин. Бу ҳақда Қозоғистоннинг Ўзбекистондаги элчиси Ерик Утембаев хабар берди.\nУнинг маълумотларига кўра, Ўзбекистон ва Қозоғистон ўзаро товар айланмаси 2015-йилда 5 млрд. АҚШ долларидан иборат бўлган. Қозоғистон Ўзбекистон учун учта энг йирик савдо ҳамкорларидан бўлиб қолмоқда, қўшимча қилди элчи.\nУнинг қайд этишича, ҳозир томонлар 5 йилга мўлжалланган янги стратегик ҳамкорлик режаси устида ишлашмоқда. Утембаевнинг айтишича, мазкур режа асосида томонлар ўзаро товар айланмаси миқдорини 5 млрд. АҚШ долларига етказишади.\n“Жорий йилда 2017-2021 йилларга мўлжалланган дастурни ишлаб чиқаришни якунлаб, имзоламоқчимиз”, - қайд этди элчи.


ИШ ҚОБИЛИЯТИНГИЗНИ ОШИРИШНИ ИСТАЙСИЗМИ? ТАВСИЯЛАР БИЛАН ТАНИШИНГ!\nДобавлено: 12.10.2017, 11:59\n1.Ҳар тонг контраст душ қабул қилинг!Бу муолажа организмда қон айланиши ва моддалар алмашинувини яхшилайди. Шунингдек, иммунитет ва тери тўқималари мустаҳкамланади.\n2.8 соатдан кам ухламанг! Уйқу организмнинг захиралари тўлиши учун энг яхши қувват манбаи саналади.\n3.Овқатланиш тартибига риоя қилинг! Ишга отланишдан аввал нонушта қилинг! Ишингиз қанчалар кўп бўлмасин, тушлик қилишга одатланинг!\n4.Жисмоний тарбияни унутманг! Эрталабки бадан тарбияни ўзингиз учун ёқимли мажбуриятга айлантиринг. Иш вақтида дам-бадам туриб, 10-15 дақиқа давомида юринг, имкони бўлса, енгил машқлар бажаринг.\n5.Иш столингизни озода тутинг. Атрофингизда ёйилиб турган буюмлару қоғозлар фикрингизни бир жойга тўплашга ҳалал бериши мумкин.\n6.Кун бошида қийин иш қилманг! Аста-секинлик билан иш босимини кучайтириб боринг. Бирданига оғир ишга киришсангиз ўзингизни руҳан ва ақлан чарчатиб қўясиз. Кейин ҳеч қандай иш қилгингиз келмай қолади.\n7.Танаффус вақтида ҳамкасбларингиз билан суҳбатлашинг. Ишга кўмилиб ўтирган вақтда ўзингизга руҳий ҳордиқ беринг. ҳамкасблар билан дилдан суҳбатлашиш кайфиятингизни бироз бўлсада кўтаришига ишончимиз комил.\n8. Белгиланган вақтда уйга кетинг! Бунинг учун ишингизни ўз вақтида бажаринг. Мажбурият юзасидан ортиқча икки соат ишлаш билан нимага эришасиз? Кун давомида битмаган ишингиз энди битармиди? Тартибли бўлишга интилинг!


Газимиз учта Ўзбекистонни боқа олади – Алишер Султонов | Qalampir.uz\nГазимиз учта Ўзбекистонни боқа олади – Алишер Султонов\nЖамият\t09 Февраль 17:12 11131\nЎзбекистонда энергия ресурслари тежаб ишлатилса, мамлакат ҳозирги имконияти билан уч баравар юқори талабни ҳам қондира олади. Бу ҳақда Энергетика вазири Алишер Султонов “Америка овози”га берган интервьюсида айтиб ўтди.\nВазирнинг сўзларига кўра, Туркиядан келган компания раҳбари Бош вазир Абдулла Арипов билан урашувда мамлакат 95 млн аҳолиси ва бутун иқтисодий тузилмасини газ билан таъминлаши учун йилига 45 млрд куб метр газ сарфланишини айтиб, Ўзбекистонда бу борада муаммолар борлигини қайд этган.\n“Туркия давлатида ишлаб чиқариш, саноат ривожланган, буларнинг барчаси энергия ресурсларини талаб қилади. Бизнинг аҳолимиз 95 миллион. Уларнинг ҳам яшаши яхши, ҳеч ким қишда совуқда ўтирмайди. Биз 95 миллион аҳоли ва ривожланган саноат билан йиллик 45 млрд куб метр газ истеъмол қилсак, Ўзбекистон 35 миллион аҳоли билан 45 млрд куб метр газ истеъмол қилмоқда”, дея турк тадбиркорининг сўзларини келтирган Султонов.\nВазир сўзида давом этиб, мамлакатда аҳолига “нега газ етмаяпти”, деган саволга жавоб берган ва тежамкорликнинг аҳамиятини тушунтириб ўтган.\n“Бизнинг газимиз учта Ўзбекистонни боқа олади. Шунинг учун энергия самарадорлик бизнинг асосий шиоримиз бўлиши керак. Шу йиллар давомида энг асосий ислоҳотимиз – энергия тежамкорлик. Агар биз буни тушунтиришни ёш болалардан бошласак, миясига қуйсак, тишини тозалаётганда сувни, хонадан чиқаётганда “свет”ни ўчириб қўйиш керак. Бунинг ичида ишлаб чиқаришларнинг ҳам энергия тежамкорлиги бор”, деган вазир.\nСултонов мамлакатдаги 70 фоиз ишлаб чиқариш корхоналарида энергия тежамкорликка жавоб бермайдиган ускуналар ўрнатилганини қайд этди.\n10 Июнь 15:45 38367\n10 Июнь 20:28 30095\n09 Июнь 22:25 27405\n09 Июнь 13:57 20350\n09 Июнь 20:14 18703


Унутилаётган суннатлар (4-суннат): Тавба намози\n- Окт 15, 2020\nҲазрат Абу Бакр Сиддиқ розияллоҳу анҳудан ривоят қилинади. Расулуллоҳ соллаллоҳу алайҳи васаллам: “Гуноҳ қилган одам чиройли (суннат ва одобига риоя қилган ҳолда) таҳорат олиб, икки ракат намоз ўқиса ва Аллоҳ таолодан гуноҳининг кечиришини сўраса, Аллоҳ таоло уни мағфират қилади”, дедилар (Имом Ибн Можа ривояти).\nАбу Довуднинг ривоятида: “Аллоҳ таоло уни албатта мағфират қилади”, дейилган.\nКелинг, биз ҳам қилган гуноҳларимиз кечирилишини Аллоҳ таолодан сўраб, тавба намозини ўқишга одатланайлик.\n396 марта ўқилди\nДругие материалы в этой категории: « Аллоҳ ва Унинг Росулидан юз ўгит I 16-ўгит: Таҳажжуд намозига одатланинг!\tОта билан онанинг ўртасидаги фарқ »


“Хизмат – беминнат”да таҳсил олган ёшлар энди талаба\nЎзбекистон “Миллий тикланиш” демократик партияси томонидан ташкил этилган “Хизмат – беминнат” лойиҳаси бугун ўз самарасини бермоқда. Лойиҳа доирасида очилган ўқув курсларида сабоқ олган ёшларимизнинг аксарияти талаба деган номага сазовор бўлишмоқда.\nЖорий йилнинг 1 августидан буён ёшларимиз мамлакатимиздаги турли олий ўқув юртларига кириш имтиҳонларини топшириб, ўз билимларини синовдан ўтказмоқдалар.\n“Хизмат – беминнат” лойиҳасида таълим олган:\n– Мен Навоий давлат педагогика институтининг физика-математика факультетига давлат гранти асосида ўқишга кирдим. Бундай мувафаққиятга эришишимда “Хизмат – беминнат” лойиҳасининг катта ҳиссаси бор. Мен партия фаоллари ва устозим Соҳиба Наврўзовага миннатдорлик билдираман. Талабалик йилларимда ҳам ЎзМТДПнинг барча лойиҳаларида фаол иштирок этиб, унинг мақсад ва ғояларини тарғиб қилишга ўз ҳиссамни қўшаман.\n1997 йилда туғилган. Навбаҳор тумани “Янги йўл” МФЙда яшайди:\n– Мен бир неча йиллардан бери Навоий давлат педагогика институтига ҳужжат топширар эдим. Лекин кира олмаганман. Оилавий шароитим туфайли қўшимча таълим олишга имконим бўлмаган. Устозим Олимжон Хамидов ва Сирожиддин Жумаевлар ҳамкорликда “Хизмат – беминнат” лойиҳаси доирасида фанлардан сабоқ берилаётганлигини эшитдим ва уларга мурожаат қилдим. Устозларимиз ЎзМТДП ташаббуси билан “Хизмат – беминнат” лойиҳаси ташкил этилганлиги ва ёшларга лойиҳа доирасида сабоқ берилаётганлигини билдиришди. Тарих ва инглиз тилидан қунт билан тайёрландим ва бугун Навоий давлат педагогика институтининг чет тилилар факультетига ўқишга қабул қилиндим.\nЛойиҳа доирасида таълим олган ёшларимиздан яна бири навбаҳорлик Шоҳруҳ Рустамовдир. У Тошкент Давлат юридик университетига қабул қилинди.\n– Мен бугунги хурсандчилигимни, ҳаяжонимни сўз билан изоҳлаб бера олмайман. “Хизмат – беминнат” лойиҳаси доирасида тарих фанидан сабоқ олиб, билимларимни мустаҳкамладим. Мана бугун эса талаба бўлиш бахтига мушарраф бўлдим. Менга шундай имкониятни яратиб берган Ўзбекистон “Миллий тикланиш” демократик партиясига ва устозларимга ўз миннатдорчилигимни билдираман.\nЎзМТДП Навоий вилоят кенгаши “Ёшлар қаноти” етакчиси


Тошкентда дзюдо бўйича халқаро семинар\nЖорий йилнинг 25-28 январь кунлари Тошкентда дзюдо бўйича Осиё ҳамда Океания давлатлари ҳакам ҳамда етакчи мутахассислари учун халқаро семинар ўтказилади. Унда 2013 йилдан дзюдо кураши қоидаларига киритилган ўзгаришлар ҳақида маълумотлар берилади.\nЎзбекистон Маданият ва спорт ишлари вазирлиги ахборот маркази хабарига кўра, Осиё ҳамда Океаниянинг 20 дан ортиқ давлатларидан ташриф буюрадиган мутахассисларга (ҳар бир давлатдан биттадан ҳакам ва терма жамоа бош мураббийси иштирок этади) янги қоидалар хусусида Халқаро дзюдо федерацияси реферилари Жан Снайдерс (Голандия), Дениэл Ласкау (Германия) ва Армен Богдасаров (Ўзбекистон) назарий ва амалий курслар орқали маълумот берадилар.\nЭнди қоидаларга киритилган ўзгаришлар ҳақида гап кетганда шуни таъкидлаш лозимки, янги қоидаларга кўра, спортчилар мусобақадан бир кун олдин кечки пайт синовдан ўтказилади (аввал мусобақанинг биринчи куни эрталаб ўтказилган эди). Вақт чегирмаси “голден скор” ҳам олиб ташланди. Шунингдек, эндиликда икки полвоннинг кучлари тенг келганда ғолиб спортчи ҳакамларнинг кўтарган байроқчалари орқали аниқланмайди.\nДзюдо кураши қоидаларига киритилган яна бир қатор ўзгаришлар хусусида халқаро семинарда батафсил маълум қилинади.


Бугун АҚШ Мудофаа вазири Доналд Рамсфелд Бирлашган Араб Амирликлари раҳбарлари билан учрашиб, уларга Ироқ урушида кўрсатган ëрдами учун минатдорчилик билдирди.\nРамсфелднинг учқичи техникавий муаммо туфайли Ирландияга тўхтагани учун, у Абу Дабига бир неча соат кечикиб борди. Шунинг учун Рамсфелд бугунга режалаштирилган Афғонистон сафарини кечиктирди. АҚШ расмийларига кўра, Рамсфелд шу ҳафта охирларида Кобулга ташриф буюради.\nБирлашган Араб Амирликлари Саддам Ҳусайнни ҳокимиятдан ағдариш учун АҚШ етакчилигида Ироққа қарши қилинган ҳужумни қўллаб-қувватлади.\nРамсфелд Ироқ режими ҳокимиятдан четлаштирилгани боис, Оқ Уй Форс кўрфази минтақасидаги АҚШ ҳарбий кучлари сонини қисқартириш масаласини кўриб чиқаëтганини қайд этди.\nРамсфелднинг АҚШ генерали Томми Франкс билан учрашиш учун бугун Қатарга бориши кутилмоқда.


O‘zLiDeP депутатлари: Ички ишлар масъулларидан адолатни тан олишларини талаб қиламиз — 21asr.uz\n"Ички ишлар вазирлиги Йўл ҳаракати хавфсизлиги бош бошқармасининг автомобиллар орқа ён ойналарига парда ўрнатиш бўйича муносабати уларнинг яна бир бор жамоатчилик фикрини инобатга олиш ва ҳайдовчиларга қулайлик яратишни истамасликка бўлган позицияда эканликларини намоён этмоқда.\nБундай позицияни улар бир муддат аввал “фара”ларни кучда қолдиришга уриниб, жонбозлик қилганида ҳам кўрсатишганди.\nСудларнинг ҳайдовчилар фойдасига чиқарган қарори Йўл ҳаракати хавфсизлиги масъулларига “фара”лар можаросидан сўнг кутилмаган иккинчи зарба бўлди. Ва бу уларнинг шунча вақтдан буён ҳайдовчиларни автомобилларининг орқа ён ойналарига парда тақишларига таъқиқ қўйиб келгани ва жарима қўллагани нотўғри эканлигини исботлади.\nБундай зиддиятли ҳолатларни давлат органи сифатида асосан ўзларининг фойдасига ҳал этиб, фуқароларнинг ўз соғлиқларини сақламоқчи бўлгани учун қандай қийин вазиятда қолишидан қатъий назар “бир қолип”га ўрганган ҳурматли “ГАИ” масъуллари ушбу мағлубиятни шунчаки тан олмаслиги табиий ҳол. Бироқ унутмайлик: биз демократик, кучли фуқаролик жамияти қуриш йўлидан бораётган давлатда яшаяпмизми, демак бунда суд ким бўлишидан қатъий назар фақат қонунларга, фактларга суяниб адолатли қарор қабул қилиши шарт. Бунга кўникиш керак.\nИчки ишлар вазирлиги йўл ҳаракати хавфсизлиги бош бошқармасининг муносабатини ўқиб табиий савол туғилади: йўловчилар, айниқса болалар ва кексаларнинг жазирама иссик кунларида қуёш нурларидан сақланиши учун парда тутишни ноқонуний дейишнинг ўзи ноқонуний эмасми? Чунки гап аввало соғлиқни сақлаш ҳақида кетмоқда.\nИнсонийлик нуқтаи назаридан ҳам одамларнинг офтобдан ҳимояланиши бепул таъминлаш аслида бурчимиз.\nЭнди ўйлаб кўринг автобусларнинг орқа ва орқа ён ойналарига тутилган пардалар ҳаракатланиш учун хавф туғдирмас экан-у, лекин енгил автомобиллар учун хавф туғдириши қайсидир мантиққа тўғри келадими?\n“Тонировка” аҳолини бойлигига қараб табақалаштиришнинг ёрқин намунаси сифатида турган бир пайтда бундай тартибларнинг моҳиятида қандай йўл билан бўлмасин пул ишлаш мақсади ётганлигини тушуниш қийинмас. Айниқса тушган маблағлардан манфаатдор бўлган идораларга.\nЙўл ҳаракати қоидаларига диққат билан разм солинса шу вақтга қадар автомобилларнинг орқа эшик ойналарига парда тақишга аниқ таъқиқ бўлмаган, аммо шунга қарамай йўл ҳаракати хавфсизлиги инспекторлари амалиётда Маъмурий жавобгарлик тўғрисидаги кодекснинг 126-моддасига асосан ҳайдовчиларга автомобилларнинг орқа ойналарига парда тақиб ҳаракатланганлиги учун жарима жазоси тайинлаш билан шуғулланиб келишган. Бироқ ушбу моддада аниқ-тиниқ қилиб қайси ҳолатда жавобгарликка сабаб бўлиши мумкинлиги келтирилган. Яъни оддий айтганда ҳайдовчи автомобил ойналарини тонировка қилишга рухсат олмасдан тонировка қилса ва ҳайдовчининг ўрнидан теварак-атрофни кўришни чеклайдиган қўшимча нарсалар ўрнатса ёки қопламалар суртса жарима солишга сабаб бўлади.\n“Ҳайдовчининг ўрнидан теварак-атроф” деганда айнан нима тушунилиши эса Ўзбекистон Републикасида амалда бўлган давлатлараро стандарт ГОСТ 33988-2016 “Автомобилные транспортные средства. Обзорность с места водителя. Технические требования и методы испытаний”нинг 2.12 бандида кўрсатиб ўтилган. Унга кўра, ҳайдовчи кўзлари ва жами майдонининг остки чегарасини ташкил қиладиган, 180 градус секторда олд кўринишнинг шартли майдони ҳисобланади. Демак автомобилнинг орқа эшик қисмлари ҳайдовчининг ўрнидан теварак-атрофга кирмайди. Бу ҳақда ваколатли давлат органи “Ўзстандарт” агентлиги расман маълум қилган.\n“Стандартлаштириш тўғрисида”ги Ўзбекистон Республикаси Қонунига асосан стандартлаштириш ишларини ташкил этиш, мувофиқлаштириш ва таъминлашни халқ хўжалиги тармоқларида "Ўзстандарт" агентлиги амалга оширади. Ички ишлар вазирлигининг йўл ҳаракати хавфсизлиги бош бошқармаси стандартлаштириш соҳасидаги ваколатли идоранинг берган тушунтиришларини инкор қилиб, меъёрий ҳужжат нотўғри қўлланган дейиши, очиқ ҳақиқатни тан олмасликдан бошқа нарса эмас. Ҳар қалай ҳозирча стандартлаштириш соҳасида ИИВ ЙҲХБ ваколатли орган эмас.\nАйнан “Ўзстандарт” агентли томонидан берилган тушунтириш ва маълумотлар ҳар бир судда далил сифатида келтирилган ва судлар ушбу далилларни тан олган.\nҚонунчилик амалиётини тўғри қўллашда мазкур масаланинг нақадар муҳимлигини инобатга олиб суд барча томонларнинг, шу жумладан ЙҲХБ масулларининг важларини тўлиқ ўрганиб, далилларни кўриб чиқиб адолатли қарор қабул қилганлигига ишонамиз ва ички ишлар масъулларидан буни очиқ тан олишларини талаб қиламиз. Бу олқишга лойиқ иш бўлар эди!\nОлий суд эса яқин вақт ичида бу борада ҳуқуқни қўллаш амалиёти бўйича алоҳида пленум қарори қабул қилишига умид қиламиз" - дейди депутатлар.


24.09.2020 14:16 0 1568\nЯнги Зеландия бош вазири Жасинда Ардерн бугун, 24 сентябрь куни Крайстчерч (Жанубий оролда жойлашган шаҳар)га ташриф буюрди.\nКрайстерчда 2019 йилнинг 15 март куни теракт содир этилганди: жума намози пайти 28 ёшли Брентон Таррант Ал-Нур масжидини ўққа тутиши оқибатида 51 инсон ҳалок бўлган, 49 киши жароҳатланганди.\nЖасинда Ардерн бугун ушбу масжидга келиб, ўтган йилги мудҳиш жиноят қурбонлари хотирасига қурилган ёдгорликни очиб берди.\nТаъкидлаш керакки, Ардерн хоним бугунги куннинг энг таниқли ва обрўли давлат давлат раҳбарларидан саналади. Мамлакатда яқинда ўтказилган сўровнома Жасинда Ардерн бўлғуси сайловларда ҳам ғолиб чиқиб, иккинчи муддатга Бош вазирликда қолишидан далолат бермоқда.\nянги зеландия жасинда ардерн


Абдуғаффор ҚИРҒИЗБОЕВ: Энди “Жиноят ҳақиқати ва адолат” тизими ишлайди\nЖорий йилнинг 27 июль куни мамлакатимиз Президенти Шавкат Мирзиёев раислигида жиноятчиликнинг барвақт олдини олиш борасидаги ишларнинг бугунги ҳолати, бу борада ички ишлар органлари ва бошқа давлат идораларининг масъулиятини янада ошириш, тизимда мавжуд муаммо ва камчиликларни бартараф этиш масалаларига бағишлаб ўтказилган видеоселектор йиғилишида кўтарилган муаммолар барчани ҳушёр торттирди.\nСабаби, унда таъкидланганидек, 2017 йилда мамлакатимизда жиноятлар 2016 йилга нисбатан 16 фоизга, жорий йилнинг 6 ойида эса, ўтган йилнинг шу давридагига нисбатан 39 фоизга камайган бўлса-да, жиноятчиликнинг айрим турлари, жумладан, қасддан одам ўлдириш, оғир тан жароҳати етказиш, талончилик, босқинчилик, ўғрилик ва фирибгарлик каби жиноятлар сони ҳамон юқорилигича қолмоқда.\nЎзингиз айтинг: бу ҳолат юрт равнақини ўйлаган кишини ташвиш солмай қўядими?\nДавлатимиз раҳбари алоҳида қайд этганидек, бу — барчамизга тегишли муаммо. Бу борада барча кучларни бирлаштириб, жиноятчиликнинг туб илдизларига етиб боришимиз, жиноятчиликнинг оқибатлари билан эмас, балки унинг келиб чиқиш сабаблари билан кўпроқ шуғулланишимиз талаб этилади. Ушбу жараёнда асосий эътиборни маҳалла, ички ишлар, таълим муассасалари, жамоат ташкилотлари ва оилалар ўртасидаги ўзаро ҳамкорликни қоғозда эмас, балки ҳаётда, амалда тубдан яхшилашимиз лозим. Масалага бепарволик билан қараб, ўзибуларчиликка ташлаб қўйиш мутлақо мумкин эмас. Тушунтириш ва тарғибот ишларини янада кучайтириш тақозо этилади.\nЭнг асосийси, шу жиноятларнинг келиб чиқиш сабабларини ўрганиш, илдизига етиш ва жиноят учун жазо муқаррарлигини халқимиз онгига етказишимиз, таълим муассасаларидан тортиб, барча оилаларда, жамоат ташкилотларида маҳалла ва кенг жамоатчилик орасида жамиятимиз учун жиддий хавф бўлган бундай иллатга қарши курашиш керак бўлади. Айниқса, ёшлар ўртасида жиноятчиликнинг олдини олиш, ўқимаётган, ишламаётган, уюшмаган ёшлар билан олиб борилаётган ишларни тубдан такомиллаштириш лозим. Биз депутатлар ҳам жойларда аҳоли билан ўтказаётган турли тадбирлар давомида, буни чуқур таҳлил қилган ҳолда, ишларимизни олиб боришимиз даркор.\nБугун ички ишлар тизимида эскича ишлаш қолипидан чиқолмаётган айрим ходимлар ҳам учраб тургани, одамларнинг дарду ташвишини ҳис қилмаслик, юзага келиши мумкин бўлган оқибатларни олдиндан кўра олмаслик кабилар тизим ишининг боришига салбий таъсир ўтказмоқда. Шунингдек, видеоселектор йиғилишида тезкор ва холис қарор қабул қилиш борасида соҳанинг баъзи ходимларида малака ва тажриба, билим етишмаётгани ҳам кўзланган натижага эришишда салбий таъсир кўрсатаётгани бежиз таъкидланмади. Қолаверса, соҳа ҳали-ҳануз эскича ишлаш тизимидан воз кечолмагани ҳам қайсидир маънода ривожланишга тўсиқ бўлиб турибди.\nШу жиҳатдан йиғилишда ҳуқуқни муҳофаза қилувчи идораларда кўрсаткичларни олдинги давр билан таққослаш амалиёти авж олганини танқид остига олинди. Шу сабабли энди жиноятчиликни жиловлаш бўйича ишлар “Жиноят ҳақиқати ва адолат” деб номланган бутунлай янгича тизимда ташкил этилиш қайд қилинди. Масъул раҳбарлар жойларга бориб, жиноятларнинг сабабларини ўрганади, муҳокама қилади, такрорланишининг олдини олишга қаратилган аниқ чоралар кўради. Бу, назаримда, жиноятлар сонининг сезиларли даражада камайишига имкон яратади.\nАлбатта, бу борада ҳеч қайси давлат идораси, жамоат ташкилоти четда турмаслиги лозим. Қўмитамиз, ўз навбатида, давлатимиз раҳбарининг мазкур йиғилишда билдирган барча фикрларидан келиб чиққан ҳолда, ёшлар ўртасида жиноятчиликнинг олдин олиш, уларнинг бўш вақтини мазмунли, самарали ташкил этиш борасида таълим муассасалари, ички ишлар идоралари ва жамоат ташкилотлари билан ҳамкорликда амалга оширилиши керак бўлган вазифаларни белгилаб олди.\nКўришлар сони: 2518


«Победа» авиакомпанияси Ўзбекистонга учишга рухсатнома олди - EFFECT.UZ\nРоссия Ҳаво транспорти федерал агентлиги (Росавиация) “Победа” авиакомпаниясига Ўзбекистонга парвозлар амалга ошириш учун рухсат берди. Ушбу ҳақидаги ҳужжат агентлик расмий сайтида чоп этилган.\n“Рухсатнома – бу авиакомпанияга халқаро йўналишлар бўйича парвозлар амалга ошириш ҳуқуқидир. Ушбу ҳуқуқдан авиакомпания пандемия туфайли киритилган чекловлар бекор қилинганидан сўнг фойдаланиши мумкин”, – дейилган ҳужжатда.\nССВ ўзини оқлашга ҳаракат қилди


Томас Дули: «Ўзбекистоннинг яхши ўйнашига йўл қўймадик» - Спорт UZ - Скачать музыку бесплатно новинки музыки 2016-2017\nЎзбекистон ва Филиппин терма жамоалари ўртасидаги ўйиндан кейинги ташкил этилган матбуот анжуманида дастлаб меҳмонлар бош мураббийи Томас Дули иштирок этди.— Аввалги ўйин билан таққослаганда, бугун яхши ҳаракат қилдик. 80 дақиқа давомида 10 киши бўлиб ўйнадик. Бир киши йўқлигини билдирмадик. Биз жуда яхши ўйнадик. Шогирдларим билан фахрланаман. Вазият қизил карточкага тортмасди. Менимча, ҳакам унинг аввалги иккита фоли учун четлатди. 40 мингга яқин мухлис қаршисида четлатиш катта аҳамиятга эга. Дарвозабонимиз ажойиб ўйин кўрсатди. У барчадан ажралиб турди. Умуман олганда, жамоамнинг ўйинидан жуда ҳам қониқиш ҳосил қилдим.— Сўнгги 10 дақиқада жамоанингиз Ўзбекистонни ўз жарима майдончаси атрофидан майдон марказига сура олди. Нима учун жамоа эртароқ бундай қилмади?— Ўзбекистонни майдон марказида кутиб олиб ўйнаш мумкин. Биз ўйинга тузган режамизга кўра, дастлабки дақиқаларда гол ўтказиб юбормаслигимиз керак эди. Шу боис, ўйинни бошидан прессингни қўллай олмасдик. Иккинчи бўлимда эса рақибни майдон марказида кутиб олиб, ҳужум ташикил қила бошладик. Ўзбекистонга қарши ўйин бошидан ўз жарима майдончамиздан узоқроқда ўйнай олмасдик. Балки 11 киши бўлиб ўйнаганимизда бошқачароқ ҳаракат қилишимиз мумкин эди.— Бугун Ўзбекистон яхши ўйнамади. Жамоа ҳужумга берилиб кетиб, ҳимояда тартибли ўйин қилмади. Шундай ҳолатда Филиппин нима учун ғалабага ҳаракат қилмади?— Биринчи навбатда, биз Ўзбекистонни яхши ўйнашига йўл қўймадик. Ўйиндан олдинга матбуот анжуманида айтганимдек, мен реалист мураббийман. Ўзбекистоннинг имкониятини жуда яхши биламан. Рақибимиз 35 минг мухлис қаршисида ўз уйида ўйнади. Биз эса ортга қайтиб, КХДРга қарши ўйнашимиз керак. Шу боис кучларимизни тўғри тақсимлашимиз керак. Яна такрорлайман, 11 киши бўлиб ўйнаганимизда, сиз айтганингиздек, ғалабага ҳаракат қилиб кўрсак бўларди. Бизнинг ҳолатимизда эса фақат курашиш мумкин эди. Бугунги ўйинда Филиппин нималарга қодирлигини, қандай ўйнай олишини кўрдингиз деб ўйлайман. Ушбу гуруҳда 3-ўринни эгаллаб, Осиё кубоги финал босқичига чиқишни ва унда Ўзбекистонга қарши яна шундай ўйин ўтказишни истайман. - деб хабар бермоқда Stadion.uz нашри.


ЭРКИНЛИКНИНГ ЮКИ ОҒИР, НАРХИ БАЛАНД! | Маърифат саодати\nЭРКИНЛИКНИНГ ЮКИ ОҒИР, НАРХИ БАЛАНД!\nАёллар «эркинлик», «тенглик», «биродарлик» деган сўзларнинг маъносини тушуна олмайди, дейишади. Агар шу гап рост бўлса, демак, эркаклар фақат «биродарлик» тўғрисидагина бир-икки оғиз мужмал сўз айта олиши мумкинлиги ҳам рост бўлиши керак.\nЛуғавий манбаларга қараганда, эркинлик деганда озодлик (тутқунликда эмас, озодликда) ва эркин одам деганда ихтиёри (майли, изми) ўзида бўлган киши ҳамда ишдан холи, иши йўқ, бекор, бекорчи одам назарда тутилар экан.\nИлмий, аниқроғи, фалсафий манбаларга қараганда, олимлар «эркинлик» деганда нимани назарда тутиш кераклиги тўғрисида охирги икки ярим минг йил давомидаги баҳслар натижасида бирон аниқ хулосага келишмаган экан. Чунки ҳақиқатан ҳам бўри билан қўй эркинликни ҳар хил тушунишади.\nҲаётий манбаларга қараганда, одамларнинг аксарияти эркинлик деганда бировга бўйсунмаслик, қул ёки тобе бўлмаслик ва фақат ўзи хоҳлаган ишни қилишни тушунишар экан.\nКелинг, луғавий, фалсафий ва ҳаётий манбаларни бир четга қўйиб, шунчаки, ҳаёт оқимига шўнғиймиз ва эркинлик ёки қуллик нишоналари турмушнинг турли вазиятларида қандай тарзда намоён бўлишини кўрамиз.\n— Ойижон, кўчада ўртоқларим билан ўйнаб келсам майлими?\n— Майли, болам, фақат уйга берилган вазифаларни бажариб бўлганингдан кейин.\n— Ойижон, дўстларим билан тоққа чиқиб, бир-икки кун дам олиб келмоқчи эдик, майлими?\n— Майли, болам, фақат томорқадаги ишларни бирёқли қилганимиздан кейин.\n— Ойижон, дугоналарим билан кинога тушмоқчи эдик, борсам майлими?\n— Майли, қизим, фақат ҳовлини супуриб, ичкари хоналарни тозалаб, укангнинг мактаб кийимларини ювиб, кечқурун келадиган меҳмонларни кузатганимиздан кейин.\n— Ойижон, шу қизга уйлансам, майлими?\n— Майли, болам, фақат даданг рози бўлсалар…\n— Дадажон, шу қизга уйлансам, майлими?\n— Майли, болам, фақат шаҳардаги янги уйимизнинг кредитини тўлаб бўлганимиздан кейин.\n— Ойижон, шу йигитга турмушга чиқсам, майлими?\n— Майли, қизим, фақат даданг рози бўлсалар…\n— Дадажон, шу йигитга турмушга чиқсам, майлими?\n— Майли, қизим, фақат мен ўлганимдан кейин…\n— Бормисан, ошна! Нафақага чиққанингдан бунё кўринмай қолдинг?\n— Э, нимасини айтасан, ҳар куни тўй-маърака, ош-худойи дегандай… Бормасанг, хафа бўлишади, тонг билан уйдан чиқиб, кун ботганда қайтаман.\n— Хўжайин, жуда зарур ишим чиқиб қолди-да, ярим соатга бориб келсам, майлими?\n— Майли, фақат иш вақти тугагандан кейин.\n— Мана, дадажониси, супермаркетнинг учта аравасини ҳам тўлдирдим… Фақат, анави цитрус мевалардан яна олсам майлими?\n— Майли, онажониси, фақат сен касса олдида бирпас кутиб тургин, мен ғизиллаб бориб, уйни сотиб, пул олиб келаман…\nМана, ҳаёт оқимига ҳам шўнғиб чиқдик ва биронта истакка биров монелик қилганини кўрмадик, «йўқ» деган сўзни эшитмадик, биронта қуллик нишонасини сезмадик.\nЎтмишдаги донишмандлардан бири: «Эркин бўлишимиз учун қонунларнинг қули бўлишимиз керак ва фақат ўз бурчини бажаришдан қувонч топадиган одамларгина ҳақиқатан ҳам эркин бўла олади», — деган экан.\nҚуллик масаласига келсак, фақат ҳақиқий қулликни бошидан кечирган одамларнинггина оилавий муносабатларга нисбатан бу сўзни ишлатишга тиллари айланмаса керак. Бошқа барчага эса оилавий муносабатларга қарата «қуллик» деган сўзни ишлатишни ҳеч ким маън қилолмайди. Чунки айнан эркин ҳаётда қулликни ҳар қадамда учратиш мумкин: кимдир шаҳватнинг қули; кимдир – бойликнинг; яна биров обрў ва шон-шуҳратнинг қули.\nБугунги кунда одам бировга қул бўлишдан озод бўлди-ю, нарса-буюмлар ҳамда ўз истакларининг қулига айланди. Истаклар эса айрим ҳолларда кишини бировга қул бўлишга ҳам рози қилади.\nМасалан, дунёда тобора оммавий тус олиб бораётган «севги» васвасасидан аланга олган ишқий муносабатларда ҳам ўзига хос қуллик ва золимлик мужассам. Севгидан эси оғаётган одам ўз эркини тўла-тўкис севгилисига бермагунича, яъни унинг қулига айланмагунича ўз туйғуларининг ҳақиқийлигини маъшуқасига исботлай олмайди. «Алданган» йигит-қизларга бунинг ростлигини исботлаб ўтиришнинг зарурати йўқ. Энг катта золимлик барча нарсаларни талаб қиладиган аёл севгисида ҳамда эркакнинг ваҳшиёна рашкида мужассам эканлигини жуда кўп эркак ва аёллар ўз ҳаётий тажрибаларида синаб келмоқдалар. Худбин севгини ҳеч нарса билан тўйдириб ёки қондириб бўлмайди.\nЎз вазифаларини сидқидилдан бажариш эвазига келадиган ҳақиқий эркинлик эса, худди инсоний муҳаббатга ўхшаб, «олишни» эмас, «кўпроқ наф келтиришни» билади.\nХалқ эркин ҳаёт кечириши учун кимдир чегарада мижжа қоқмайди, кимдир янги иш ўринлари яратиш учун куйиб-ёниб юради, кимдир нимадир яратиш учун туни билан ишлайди ва ҳоказо… Буларнинг барини одам, авваламбор, ўзи учун қилади, лекин, бу билан унинг эркинликка интилишининг моҳияти ўзгармайди.\nОдам эркинликка қанчалик кам даъво қилса, шунчалик кўп даражада эркин бўлади. Эркинлик талаби билан истаб қўйилган ҳар бир қадамимиз эса, шунчаки қадам ташлаш эмас, балки низо ва жанжаллар ҳудудига сакрашдир.\nБошқалар билан муносабатлар қуриш каштасининг нақшларини биз чизмаганмиз. У аждодларимиз томонидан асрлар давомида маълум бир кўринишда шакллантирилган ҳолда бизгача етиб келган. Алқисса, ўзаро муносабатларда зўрлик ёки муғамбирлик, макр ёки алдамчилик ёрдамида эркинликка эришган кунимиз ўз ҳаётимизга кириб келадиган кулфатларга йўл очиб берган бўламиз ва бошимизга балолар орттирамиз. Ваҳоланки, барча тирик мавжудотлар орасида фақат инсон зотигагина танлаш эркинлиги берилган. Ҳар бир инсон умрининг охиригача нима иш қилиш-қилмасликни ўз ихтиёри билан ёки беихтиёр танлайди. Истасанг, севгини танла, истасанг дўстликни, истасанг Шарқни танла, истасанг Ғарбни!\nҲаётда ҳеч нарса текинга берилмайди ва ҳар бир неъматнинг ўз нархи белгиланган. Одам ўз зиммасидаги вазифаларини тўлиқ бажарибгина аниқ белгиланган бирор ҳуқуққа эга бўлганидек, фарзандлик, эр (хотин)лик, ота (она)лик, қариндошлик, дўстлик, фуқаролик… бурчларини бажарибгина, эркинликка эриша олади. Ваҳоланки, ҳаётда бурчдан оғирроқ юк йўқ.\nЭркинликнинг юки оғир, нархи баланд…\nTagged бурч, оила сабоқлари, Шавкат РАЗЗОҚОВ, эркинлик\n← ШЕЪРЛАРИНГНИ СОТАСАНМИ?(Ғариб шоирнинг кўрган-кечирганлари)\n«ЭРКАК КИШИ ҚЎЧҚОРДАН ФАРҚ ҚИЛИШИ КЕРАК» →


Триатлон бўйича мамлакат чемпионлари аниқланди\n22 май, 2018, 08:22\nНавоий шаҳрида Олимпия спорт турлари оиласига кирувчи триатлон бўйича Ўзбекистон биринчилиги ҳамда чемпионати якунига етди.\nДастлаб стартга киришган 15-17 ёшли спортчилар ўртасида пойтахтлик триатлончиларнинг қўли баланд келди. Камрон Хаджаев белгиланган масофани сузиб ўтди, кейин эса велопойга ҳамда югуриш машқларини 37 дақиқа 28 сонида босиб ўтди. Руслан Сафин эса ундан 1 дақиқа 10 сония ортда қолди. Навоийлик Кирил Кисилев 39 дақиқа 11 сония вақтни кўрсатди.\nШу ёшдаги қизлар мусобақасида навоийлик Севара Суярова биринчи (41 д, 56 с), қашқадарёлик Шаҳло Бобоқулова иккинчи (44 д, 36 с), яна бир мезбон спортчиси Зулайҳо Нуриллаева учинчи ўринни (45 д, 08 с. вақт билан) эгаллади. Шу ёшли спортчилар мусобақасида умумжамоа ҳисобида Навоий вилояти вакиллари биринчи, Тошкент шаҳри спортчилари иккинчи, Қашқадарёлик триатлончилар учинчи ўринга эга бўлишди.\nЎзбекистон чемпионлиги ва терма жамоа таркибидан ўрин эгаллаш учун 20 ёшли ва ундан катта бўлган спортчилар стартда жам бўлишди. Мусобақада иштирокчилар дастлаб 1500 метр масофани сузиб ўтишлари, сўнгра қирқ километр масофадаги велопойгада етакчи бўлиш учун интилишлари ва ниҳоят 10 километр масофани югуриб ўтишлари талаб этилди.\nНатижаларга кўра, халқаро тоифадаги спорт устаси Жавоҳир Юнусов 1 соат 51 дақиқа 36 сония билан биринчи ўринни қўлга киритди. Иккинчи ва учинчи ўринлар тошкентлик Алеександр Куришов ҳамда Шохрух Юнусовга насиб этди.\nАёллар ўртасидаги мусобақаларда самарқандлик Дилдора Худойназарова баҳсларни 2 соат 23 дақиқа 20 сония билан биринчи бўлиб якунлади. Иккинчи ўрин пойтахтлик Латофат Содиқова (2 соат, 23 дақиқа, 48 сония), учинчи ўринни Тошкент вилояти вакиласи Ҳаётхон Абдуманнопова (2 соат, 33 дақиқа 59 сония) эгаллади.\nЧемпионатда умумжамоа ҳисобида Тошкент шаҳри вакиллари биринчи, андижонлик триатлончилар иккинчи, Самарқанд вилояти спортчилари учинчи ўринни банд этишди.


Собиқ легионер Фурқат Ҳасанбоев: “Хўжанд”даги ойлигим 500 доллар эди\n17 июнь, 2018, 13:55\nТожикистоннинг “Хўжанд” жамоаси сафида тўп сурган футболчимиз Фурқат Ҳасанбоев яқинда ортга қайтди. Шу йилнинг февраль ойида мазкур клубнинг расман аъзосига айланган ҳимоячининг афсуски у ердаги фаолияти узоққа чўзилмади. Гап шундаки, яқинда “Хўжанд” тўрт нафар футболчиси билан хайрлашгани эълон қилинганди ва уларнинг орасида Ҳасанбоев ҳам бор.\n- У ерда мураббийнинг тактикасига мос тушмадим шекилли. Шу боис охирги пайтларда у қадар ўйин амалиётига эга бўла олмаётгандим. Бир сўз билан айтганда, мураббий билан ўртамиздаги муносабат кўнгилдагидек эмасди. Шу сабаб туфайли у ердан кетдим. Аслида мени “Хўжанд”га олдинги ишлаган мураббий таклиф қилганди. Кейинчалик у ишдан кетди ва ўрнига бошқаси келди. Натижада янги келган мураббий билан чиқиша олмадик, - дея кетишининг сабабини изоҳлади, Фурқат.\nШу ўринда Тожикистон чемпионатида маълум вақт ўйнаган футболчимиз у ердаги таассуроти ва савияси ҳақида ҳам шундай деди:\n- Тўғрисини айтсам, Тожикистон чемпионатининг савияси паст. Ҳар холда бизнинг футбол билан солиштириб бўлмайди. Албатта, у ердаги фаолиятимдан унчалик қониқмадим. Ҳа, бошида мен учун ҳаммаси яхши кетаётганди, аммо кейинчалик воқеалар ривожи ўзгариб кетди. У ерда мени ўзига жалб қилган ҳолда ҳайратланарли нарса ҳам бўлмади.\nШу ўринда Фурқат Ҳасанбоевдан Тожикистон чемпионатида футболчиларга қанча миқдорда ойлик маош тўланиши ҳақида сўраганимизда дангал жавоб берди:\n- У ерда ойлик маошлар кам. Легионер ўйинчилар учун 400-500 АҚШ доллари атрофида пул тўлашади. Бу эса анча оз. Шахсан менинг ойлигим 500 доллар эди. Мукофот пули эса фақат 100 долларни ташкил этади. Лекин клуб мен билан барча ҳисоб-китобларни тўлиқ амалга оширди. Қарздорликлар қолмади.\nШуни ҳам айтиш керакки, “Хўжанд” клуби ОФК Кубогида иштирок этди. Фурқат Ҳасанбоев ҳам ушбу мусобақада илк бор иштирок этишга эришди.\n- Жамоанинг олдига қўйилган асосий вазифа ОФК Кубоги гуруҳ босқичидан муваффақиятли ўтиш эди. Мен ҳам “Хўжанд” таркибида иккита ўйинда майдонга тушдим. Тўғриси, ОФК Кубогидан мен учун ажойиб хотиралар қолди.


Манзилингиз:Муслимаат»Бош саҳифа»Янгилик ва хабарлар»Малавининг мусулмон бўлмаган биринчи хоними ҳижоб ўраб кўрди\nBy Muslimaat.uz on\t Noyabr 16, 2017 Янгилик ва хабарлар\nАфриканинг Малави давлатида муслималар олий даражада қўллаб-қувватланди. Ўтган дам олиш куни Малави марказий округларидан биридаги мактабда аёллар умуммиллий анжумани (ижтима) бўлиб ўтди. Маънавий-маърифий ва ижтимоий мақсадларни кўзлаган ушбу тадбир мамлакатда ҳар йили ўтказилади. Бу йил муслималар анжуманида Малави биринчи хоними Гертруда Мутарика ҳам иштирок этди.\nПрезидентнинг рафиқаси махсус либос – узун кўйлак ва ҳижобда муслималарга келиб қўшилди. «Мен Исломда аёллар алоҳида эъзозланишидан мамнунман ва бундай тадбирларда аёллар бир-бирларидан кўп нарса ўрганишлари керак деб ҳисоблайман», – деди биринчи хоним муслималар олдида нутқ сўзлар экан. Бу ҳақида IslamNews сайти Nyasa Times нашрига таяниб маълум қилди.\nМуслималар анжуманига мамлакат ички ишлар вазири Сесиля Чазама ҳам ташриф буюрди. У съезд иштирокчилари олдида сўзга чиқиб, муслималарни фарзандларининг, айниқса, қизларининг билим олишига алоҳида эътибор қаратишга чақирди.\nbirinchi xonimi hijob orab kordi malavining\nOktabr 16, 2018 0\nOktabr 13, 2018 0\nМосквадаги Шайх Муҳаммад Содиқ Муҳаммад Юсуф номидаги мадрасада илмий учрашув\nХалқаро конференцияда Одинахон Муҳаммад Юсуф нутқ сўзлади


Хорижий истеъмолчилар учун Ўзбекистон қишлоқ хўжалиги маҳсулотларининг нархлари қандай?\n26 Aprel 11:58 Иқтисодиёт\nДавлат статистика қўмитаси килограмми ўртача ловия миллион долларга минг тонна сабзавот СТАТИСТИКА узум ўртача 1 ҚИШЛОҚ ХЎЖАЛИГИ\nЎзбекистон Давлат статистика қўмитаси 2022-йилнинг уч ойи учун саккиз турдаги Ўзбекистон қишлоқ хўжалиги маҳсулотлари нархлари ҳақидаги маълумотларни эълон қилди.\nЭълон қилинган маълумотлардан маълум бўлишича, биринчи чоракда Ўзбекистон узумдан (шу жумладан қуритилганидан) энг кўп даромад олган – 31,8 миллион доллар.\nЯнвар-март ойларида бир килограмми ўртача 1 доллардан 31,4 минг тонна сотилган.\nМашина иккинчи ўринда. Ушбу қишлоқ хўжалиги маҳсулотининг 29,4 минг тоннаси хорижга 23 миллион долларга жўнатилди – бир килограмми қарийб 0,8 доллардан.\nБир килограмм эрта карам хорижий истеъмолчиларга ўртача 0,2 сентга тушди. Шу даврда улар томонидан 15,5 миллион долларлик 71,1 минг тонна витаминли сабзавотлар жўнатилди.\nУндан кейинги ўринда иссиқхона помидорлари бормоқда, шундан 19,2 минг тоннаси хорижлик истеъмолчиларга 13,6 миллион долларга жўнатилди – бир килограмми ўртача 0,7 доллар.\nЁнғоқ экспорти 16,7 фоизга камайди – 6,8 миллион долларга 5,8 минг тоннагача – килограмми учун ўртача 1,2 доллар.\nБу даврда 4,9 минг тонна қуритилган олхўри республикадан ташқарига 7 миллион долларга жўнатилди – бир килограмми ўртача 1,4 доллар.\nЯнвар-март ойларида 6,6 миллион долларлик 6 минг тонна анор экспорт қилинди – бир килограмми ўртача 1,1 доллар.\nЁнғоқнинг бир килограмми 3,5 долларга тушди – унинг экспорти 3,5 миллион долларга 1000 тоннани ташкил этди.\nМева-сабзавот маҳсулотларининг асосий экспорт бозорлари Россия Федерацияси, Қозоғистон, Хитой ва Покистон ҳисобланади, дея хабар беради Давлат статистика қўмитаси.\nОлмалиқ кон-металлургия комбинати 2021 йилда маҳсулот экспорти бўйича рекорд ўрнатади\nҲукумат экспорт муаммоларини ҳал қилишга ёрдам берадиган янги дастурларни ишлаб чиқмоқда\nЭпидемиядан кейин хизмат кўрсатиш соҳаси тикланмоқда


ТОШПУЛАТ РАХМАТУЛЛАЕВ СОГДИАНА: Халқ ҳофизи: Самарқандлик ёш мақомчилар чиқиши – устозларимиз орзу қилган кунлар келганлигидан далолат\nВилоят маданият бошқармаси бошлиғи Баҳодир Шарофов биз билан суҳбатда, мамлакатимизда мақом санъатига катта эътибор берилиб, уни қўллаб-қувватлаш борасида кўпгина амалий ишлар қилинаётганлигини уқтирди. Ана шу ғамхўрликнинг амалий натижаси сифатида ҳар бир вилоятда мақом ансамблалари ташкил этилди.\n“Биз ҳам 35 кишини жалб қилган ҳолда маданият бошқармаси қошида “Мақом” ансамблини ташкил этдик. Унга иқтидорли ёшлар таклиф этилган. Улар ўзимизнинг санъат коллежи ҳамда Тошкент давлат консерваторияси битирувчиларидир. Ансамбл тез орада ўз санъати билан халқимиз эътиборига сазовар бўлишига ишонаман”, – деди Б.Шарофов.\nРеспублика мақом маркази раҳбари Сoйибжон Бегматов концерт бошланишидан олдин қилган чиқишида Самарқандда мақом санъатининг ўзига хос мактаби яратилганлигини, машҳар ҳофиз ва бастакор Ҳожи Абдулазиз Абдурасуловнинг номи маълум ва машҳур эканлигини уқтирди. У мамлакатимизда самарқандлик мақомчиларининг ўз ўрни борлигини, уларнинг авж пардалари жуда баландлигини қайд этди.\nШундан сўнг концерт залида йиғилганлар “Мақом” ансамблининг илк чиқишидан баҳраманд бўлишди. Концерт давомида Ўзбекистон халқ артисти Муножот Йўлчиева ва Ўзбекистон халқ ҳофизи Маҳмуджон Тожибоев ҳам ўз санъатларини намойиш этдилар. Улар ўз чиқишларидан аввал ва концерт сўнгида ўз фикрларини баён қилдилар.\n“Шундай кунлар келишини, бундай катта санъат саройи ёш мақомчилар ихтиёрига берилишини тасаввур ҳам қила олмасдим. Устозларимиз бундай кунларни орзу қилишарди. Бу кунни боболаримиз орзуси ушалган кун деб аташ мумкин” деди М.Тожибоев. Сўнгра ўртага “Нега мақомга эътибор кучайтирилди” деган савол ташлади ва унга ўзи қуйидагича жавоб қайтарди: “Глобаллашув, маданиятлар интеграцияси даврида маданиятда узилиш кўзга ташланиб қолди, ёшларнинг ўз илдизидан узоқлашиш хавфи пайдо бўлди. Ана шундай шароитда мақомга мурожаат қилиниши бизни қашшоқлашишдан сақлаб қолади”.\nМуножот Йўлчиева “Мақом” ансамбли ижросини тинглаб, чин дилдан қувонганлигини, ёшларнинг ижроси ҳақида фақат ижобий фикр айта олишини таъкидлади. “Бугунги ёш ижрочилар орасида ўзим дарс берган шогирдларимни кўриб қувондим. Дарс пайтида улардан қаттиқ талаб қилганлигимиз беҳуда кетмаганлиги кўриниб турибди”, – деди машҳур санъаткор.


“Обод қишлоқ” ва “Обод маҳалла” дастурлари ижроси муҳокама қилинди\n2021 йил 26 август куни Олий Мажлис Қонунчилик палатаси Бюджет ва иқтисодий ислоҳотлар ҳамда Саноат, қурилиш ва савдо масалалари қўмиталари ҳамкорлигида йиғилиш ўтказилди.\nМаҳаллабай ишлаш тизими қандай натижа беряпти?\nОлий Мажлис Қонунчилик палатасининг Бюджет ва иқтисодий ислоҳотлар қўмитаси “Маҳаллабай” ишлаш тизими ижтимоий-иқтисодий ривожланишнинг янги йўналиши” мавзусида семинар ўтказди.\nҚонун лойиҳаси билан тадбиркорларга қандай имкониятлар бериляпти?\nҚонун лойиҳаси билан электр двигатель орқали ҳаракатланадиган автомототранспорт воситаларини сотиб олиш ва (ёки) Ўзбекистон Республикаси ҳудудига вақтинчалик олиб кириш учун йиғим тўлашдан озод этилиши назарда тутиляпти.\nҚўмита иқтисодий ночор корхона ва тадбиркорлик субъектларини қўллаб-қувватлаш устида иш олиб бормоқда\nИқтисодий жараёнлар ривожлангани сари соҳага оид ҳуқуқий муносабатларни ҳам такомиллаштириб бориш тараққиётни таъминлашнинг муҳим шарти ҳисобланади. Олий Мажлис Қонунчилик палатасининг Бюджет ва иқтисодий ислоҳотлар қўмитасида шу нуқтаи-назардан келиб чиқиб, бир қатор қонун лойиҳлари устида иш олиб борилмоқда.


"ДОИМО ЁДИМДАСИЗ, УСТОЗИМ!" » "Оқдарё овози" газетаси\n"ДОИМО ЁДИМДАСИЗ, УСТОЗИМ!"\nЗирафо Aбдираҳмонова 1917 йил Самарқанд шаҳар Чорраҳа маҳалласида туғилган. 1946 йил туманимиздаги Жар қишлоғига келин бўлиб тушган. Зирафо Aбдураҳмонова Самарқанд педагогика билим юртини муваффақиятли тугатиб, 34-мактабда узоқ йиллар педагоглик иш фаолиятини олиб борган. Шунингдек, 7 нафар фарзандини тарбиялаб, уларнинг барчасини ўқитиб, жамиятимиз ривожланишига ўз ҳиссасини қўшадиган фарзандлар қилиб тарбиялаган. Фар-зандлари Амриддин Негматов Тошкент Давлат халқ хўжалиги университетини битириб, Самарқанд вилоят назорат тафтиш бўлимида ишлаб, айни пайтда нафақага чиққан. Актамжон Негматов ИИБ ходими бўлиб нафақага чиққан. Шоҳида Негматова қатор йиллар туман халқ таълими бўлими мудири вазифасида ишлаб, нафақага чиққан. Шуҳрат Негматов Самарқанд Давлат университетининг математика факультетини битирган. Айни пайтда Иштихон тумани ҳокими вазифасида ишлаётир. Қаҳрамон Негматов Тошкент Давлат Ирригация университетида ўқиган. Ҳозирда қурувчи бўлиб ишлаб келмоқда.\nДарҳақиқат, ҳаётда яхши инсонларнинг номи ҳамиша эъзозда бўлса, унинг хотираси доимо дилларда сақланади. Шу боисдан ҳам миллий анъаналаримизга кўра уларни доимо ёдга оламиз, яхши амалларини давом эттирамиз, ибратли умр йўли, халқимиз, она Ватанимиз равнақи йўлидаги фидойиликларини ёш авлодга ибрат қилиб кўрсатамиз.\nЗирафо она Абдураҳмонованинг хотирасига бағишлаб 34-умумий ўрта таълим мактабида ўтказилган тадбир ҳам ана шундай муҳим тадбирларимиздан бири бўлди. Ушбу тадбирда онахоннинг ибратли умр йўли, ёрқин хотираси фарзандлари, яқин қариндошлари, ҳамқишлоқлари, ҳамкасблари, қарийб юз ёшни қарши олаётган шогирдлари Раҳима она, Бодом она ҳамда Н.Дўстбековалар томонидан яна бир бор ёдга олинди.\nЗирафо онага бағишлаб ўтказилган "Доимо ёдимдасиз, устозим!", деб номланган ушбу тадбирга қишлоқ аҳли, фахрий ўқитувчилар таклиф қилиниб, уларга турли хил совғалар берилди. Тадбирда катта қозонларда ош дамланиб бетобларга, тадбирга келолмаган қарияларга йўқловлар қилинди. Тадбирда энг фаол ўқитувчи ва ўқувчилар фахрий ёрлиқ ва ташаккурномалар билан тақдирланди.\n34-мактаб она тили ва


Vine видеосервиси 2017 йил бошида яна ишга туширилади\n22:37 / 17.12.2016\nTwitter ижтимоий тармоғи қисқа видеолар ёзиш учун мўлжалланган Vine сервиси ишини 2017 йил январда тиклашини маълум қилди. Vine Camera дастурида эски функциялардан ҳаммаси ҳам бўлмайди.\nVine вакиллари ўзларининг Medium’даги блогида Vine Camera дастурида 6 сониялик видеони ёзиш ва уни цикллаштириш имконияти сақлаб қолинишини ёздилар. Ёзувларни алмашиш имкониятига тақиқловлар қўйилади: уларни бевосита Twitter‘да чоп этиш ёки смартфонда сақлаш мумкин бўлади.\nКомпанияда маълум қилинишича, дастурда бошқа фойдаланувчиларнинг ёзувлари тасмаси ва баъзи ижтимоий функциялар – лайк ва изоҳлар бўлмайди. Vine Camera ёрдамида қилинган эски ёзувлар дастурда ва сервис сайтида очилади.\nОктябрда Twitter вакиллари видеосервиснинг "яқин ойларда" ёпилишини айтишган. ОАВ ноябрда компания Vine’ни 10 млн долларга сотмоқчилигини маълум қилган. Бу орада Россиянинг циклланган видеоларни ёзиш сервиси Coub Vine фойдаланувчиларини миграция қилиш функциясини ишга туширган.\nTwitter ходимлари шахсий хабарларни махфий тарзда ўқигани учун пул олади


Обама АҚШ стратегик нефть захирасининг бир қисмини сотишни таклиф қилди\n23:47 / 07.09.2016\nАҚШ президенти Барак Обама маъмурияти нефть захираларини сақлаш инфратузилмасига қўшимча 1,5-2 млрд доллар ажратмоқчи. Бу ҳақда Reuters ахборот агентлиги маълум қилди. Бу таклиф Конгрессга тасдиқлов учун юборилган.\nБу маблағлар нефтнинг стратегик захираларини сотишдан олинади. 2017 молиявий йилда гап 8 млн баррель нефть сотиш ҳақида кетмоқда. Жорий биржа нархларига кўра бу ҳажм 400 млн долларга баҳоланмоқда.\nНефть захиралари Конгресс томонидан 2018-2025 йилларда сотилиши маъқулланган 124 млн баррель нефтга қўшимча равишда сотилади. Бу нефтнинг сотилиши мамлакат йўл инфратузилмасини яхшилаш учун ёрдам бериши керак.\nстратегик нефть захираси\nАҚШ киберқўмондонлиги стратегияси ўзгарди\nСурия ОАВ АҚШ коалицияси авиазарбаси ҳақида хабар берди


"Ёшлар веломарофони"га старт берилди! » Ғаллаорол туман ҳокимлиги расмий сайти\nҒаллаорол туман ҳокимлиги » Спорт » "Ёшлар веломарофони"га старт берилди!\n"Ёшлар веломарофони"га старт берилди!\n03 июнь 2021 йил\nБугун Ғаллаорол туман ҳокимлиги биноси олдида "Ёшлар веломарофони"га старт берилди! Марофонни туман ҳокими Ж.Оқбоев кириш сўзи билан очиб берди.\nТуман ҳокими сўзида туманда ёшлар билан ишлашнинг янгича тизими жорий этилгани, бу бўйича йиллик дастур қабул қилинганлиги, дастур доирасида Ёшлар ишлари туман бўлими ва туман "Баркамол авлод" болалар мактаби қошида "Ёш велосайёҳ" клуби фаолияти йўлга қўйиш учун маҳаллий бюджет ҳисбидан 20 млн сўм ажратилиб, 18 дона велосипедлар харид қилинганлигини таъкидлаб ўтди.\nМарофон иштирокчиларига омад тилади.\nВеломарофон жуда кўтаринки руҳда ташкил этилди. 200 нафар ёшлар иштирок этган мазкур мусобақада 10-14 ёш тоифасида 56-мактаб ўқувчиси Абдуғаниев Жонибек Арслон ўғли, 15-19 ёш тоифасида 25-мактаб ўқувчиси Жўрабоев Муҳиддин Баҳриддин ўғли, 20-30 ёш тоифасида "Баркамол авлод" болалар мактаби "Инглиз тили" тўгараги раҳбари Ҳайитбоев Алибек Нуриллоевич мутлақ ғолибликни қўлга киритди. Ғолиблар ёшлар куни байрам тадбирида тақдирланади.\n"Прокурор ва ДХХ кубоги" баҳсларига старт берилди\nҒаллаорол тумани 1-сектори маҳалла фуқаролар йиғинлари УЮШМАГАН ЁШЛАРИ ўртасида ўтказилган спортнинг Мини-футбол мусобақаси туман биринчилиги бўлиб ўтди\nИЖОДКОР ЁШЛАР ИШТИРОКИДА МАЪНАВИЙ-МАЪРИФИЙ ТАДБИР ЎТКАЗИЛДИ!\nЁшлар ишлари агентлиги туман бўлимининг матбуот анжумани бўлиб ўтди\nЁшлар дастури амалда!


Жамиятнинг уйғоқ юраги – HURRIYAT\nЖамиятнинг уйғоқ юраги\n1 oy oldin Behzod 165\nБугун Ўзбекистон Журналистлари ижодий уюшмасида, унинг ҳудудий бўлимларида иш ҳар қачонгиданда қизғин, фаоллашган. Буни Уюшма ташаббуси билан ташкил этилаётган турли тадбирлар, учрашув ва ижодий кечалар, анжуманлар ҳамда қатор хайрли лойиҳалар мисолида ҳам кўриш мумкин.\nМақсад — матбуот ва ОАВлари фаолияти юртимизда янада ривож топиб, элимиз юрагидан жой олсин, жамиятда очиқлик ва шаффофлик сиёсатини устувор деб билаётган Президентимизга журналистлар камарбаста бўлсин.\nЭнг муҳими, журналистикамиз жамият виждонига, уйғоқ юрагига айланмоғи керак. Шу боис, “Hurriyat”да Уюшманинг ҳудудий бўлимлари фаолиятига оид, вилоятларда яшаб ижод қилаётган журналистлар ижодидан ҳам ҳикоя қилувчи саҳифалар бериб боришни мақсад қилдик.\nГазетамизнинг бугунги сонидаги 4-саҳифа — сирдарёлик журналистлар фаолиятига оид бўлди. Ўйлаймизки, саҳифа материаллари Сиз азиз ўқувчиларимизни бефарқ қолдирмайди.\nPrevious Минтақавий анжуман: тажриба алмашишга хизмат қилади\nNext Сирдарё журналистикаси: кеча, бугун, эртага\n5 kun oldin Behzod 58


08 декабр 2021, Тошкент вақти: 02:36\nБеларусда Людмила Хлусевич исмли 65 ёшли пенсионер аёл “Одноклассники” ижтимоий тармоғида “Свиная рожа” (“Чўчқабашара”) деб изоҳ қолдиргани учун милицияни ҳақорат қилганликда айбланмоқда, унга қарши жиноят иши очилган. Бу ҳақда Озодликнинг беларус хизмати хабар қилди.\nХлусевич шу билан иккинчи марта жиноий жавобгарликка тортилмоқда. Шу йилнинг 15 сентябрь куни Хлусевич бир ярим йил муддатга уй қамоғига ҳукм қилинган. У милиционер намойишчиларни калтаклаётгани акс этган видео остига “Ҳайвон” деб изоҳ ёзгани учун хизмат вазифасини бажараётган ҳокимият вакилини ҳақорат қилишда айбланган. Аёл ҳукм устидан апелляция шикояти берган.\nОққон хасталигига чалинган Хлусевичнинг уйи мазкур жиноят иши бўйича тергов давомида бир неча бор тинтув қилинган, унинг ўзи 10 мартага яқин сўроққа чақирилган. Пенсионер аёл судни кутаркан, ўлиб қолиши мумкинлигини ҳисобга олиб, қуйидаги мазмунда хат қолдирган: “Менинг ўлимимда давлатни айблашингизни сўрайман. Ортиқ бундай яшай олмайман. Мени ўлар ҳолатга келтиришди. Хаста эдим, аҳволим баттар бўлди. Ҳалол яшадим, ўғрилик қилмадим, одам ўлдирмадим. Аммо мени ўлдиришди, ўлар ҳолатга етказишди. Буни ҳамма билиб қўйсин”.\nУшбу хат сабабли суд Хлусевични психология-психиатрия экспертизасига йўллаш ҳақида қарор чиқарган. Экспертлар эса айбланувчи “ҳақоратли изоҳлар” ёзаётганида аффект ҳолатида бўлмагани, ўз қилмиши ва унинг эҳтимолий оқибатларини идрок этгани тўғрисида хулоса беришган.\nИккинчи марта жиноят иши қўзғатилганидан сўнг пенсионер аёл журналистларга бу ташвишни кўтара оладими, йўқми – билмаслигини айтган. “На куч-қувватим қолган, на-да соғлиғим”, деган Хлустевич.


Россиядаги мигрантлар кўрсаткичида ўзбекистонликлар улуши - UzAnalytics\nРоссия Федерацияси Ички ишлар вазирлигининг 2019 йил якуни бўйича эълон қилган маълумотларида қайд этилишича, мамлакатда “Иш” сафари мақсадида миграция ҳисобига олинган чет эллик фуқаролар умумий сонининг 38 фоизини Ўзбекистон фуқаролари ташкил қилган.\nОхирги 4 йилда Россияда миграция ҳисобига олинган ўзбекистонликларнинг сони 3,3 миллиондан (2016 йилда) 4,8 миллион нафар кишига (2019 йилда) ошган, яъни 45 фоизга. Мазкур давр мобайнида ушбу йўналиш миграциясининг умумий кўрсаткичлари барқарор ўсишига қарамай, миграциянинг айрим кўрсаткичлари бўйича қарама-қарши тенденциялар кузатилмоқда. Жумладан, Россия фуқаролигини қабул қилаётган ўзбекистонликлар сони йилдан йилга камайиб бормоқда. Бундан ташқари, Россияда вақтинча яшаш учун рухсатномага эга Ўзбекистон фуқаролари сонининг камайиб бораётгани ҳам кузатилмоқда.\nҚуйида Ўзбекистон фуқароларининг Россияга миграциясининг охирги 4 йиллик динамикаси ва бунда кузатилаётган асосий тенденцияларнинг қисқача таҳлилини эътиборингизга ҳавола қиламиз.\n2019 йилда Россияга миграциянинг асосий кўрсаткичлари\nЎтган йил давомида Россияда миграция ҳисобига олинган чет эллик фуқароларнинг умумий сонида ўзбекистонликлар 25 фоизни (4,8 млн. нафар кишини) ташкил қилиб 1-чи ўринни эгаллаган, 2-ўринда Тожикистон (14%), 3-ўринда эса Хитой (12%) фуқароларидир. Ушбу учта давлат фуқаролари ўтган йили Россияда миграция ҳисобига олинган чет эллик фуқаролари умумий сонининг ярмини ташкил қилган.\nРоссияда миграция ҳисобига олинган ўзбекистонликларнинг аксарият қисми – деярли 82 фоизи меҳнат муҳожирларидир. 2019 йилда Ўзбекистон фуқаролари ушбу давлатда “Иш” сафари мақсадида ҳисобга олинган чет эллик фуқароларнинг 38 фоизини ташкил қилди. Бу кўрсаткич бўйича 2-ўринда Тожикистон фуқаролари (22%), 3-чи ва 4-чи ўринда эса Қирғизистон (8%) ва Украина (8%) фуқароларидир. Юқорида кўрсатилган рақамлардан кўриниб турибдики, ўтган йилда Марказий Осиёнинг учта давлат фуқаролари (Ўзбекистон, Тожикистон ва Қирғизистон) Россиядаги чет эллик ишчи кучи ресурсларинг 68 фоизини, Ўзбекистон ва Тожикистон фуқаролари эса биргаликда ярмидан кўп – 60 фоизини ташкил қилган.\nМиграциянинг бошқа кўрсаткичлари бўйича ўзбекистонликларнинг улуши бошқа давлатлар фуқароларининг улушига нисбатан анча кам. Жумладан, 2019 йилда Россияда доимий яшаш ҳуқуқини олган чет эллик фуқаролари орасида украиналиклар (29%) ва тожикистонликлар (16%) етакчи ўринларни эгаллаган бўлишса, Ўзбекистон фуқаролари 11 фоизни ташкил қилиб 3-ўринда. Шунингдек, ўтган йили Россия фуқаролигини қабул қилган чет элликлар орасида ҳам ўзбекистонликларнинг улуши жуда кам, атиги 4 фоизни ташкил қилади.\n2016-2019 йилларда Ўзбекистон фуқароларининг Россияга миграциясида кузатилган тенденциялар\nОхирги 4 йилда Россияда миграция ҳисобига олинган ўзбекистонликларнинг сони 3,3 миллиондан 4,8 миллион нафар кишига ошган, яъни 45 фоизга. Шу жумладан, бирламчи миграция ҳисобига қўйиш фактлари 1,8 дан 2,6 миллионга ўсган. Шу билан бирга, мазкур давр мобайнида йилдан йилга миграция сальдосинининг (миграция ҳисобига олинганлар ва бу ҳисобдан чиқарилганлар орасидаги фарқнинг) пасайиши кузатилмоқда. Бу дегани, миграция ҳисобидан чиқариш фактлари сони юқорироқ суръатларда ўсмоқда.\nЎзбекистон фуқароларининг Россияга кириш қоидаларига кўра, 7 кундан ортиқ муддатга Россияга келган Ўзбекистон фуқаролари миграция ҳисобига қўйилишлари шарт. Бу дегани, юқорида келтирилган кўрсаткичлар Россияга 7 кундан ортиқ муддатга сафар қилган ўзбекистонликлар сонини акс эттиради.\n2016-2019 йилларда Ўзбекистон фуқароларининг Россияга миграциясини сафар мақсадлари бўйича олиб қарасак, таълим олиш мақсадида борганлар сони ушбу давр мобайнида 2 баробарга, “хусусий” мақсадда борганлар сони 50 фоизга, ишлаш учун борганлар сони эса 47 фоизга ошган. Охирги 4 йилда Россияга ишлаш мақсадида борган ўзбекистонликлар сони бирламчи миграция ҳисобиган олинган Ўзбекистон фуқаролари умумий сонининг 81 дан 84 фоизгача бўлган қисмини ташкил қилган.\nСўнгги 4 йилда Ўзбекистон-Россия йўналиши бўйича миграцияининг умумий кўрсаткичлари барқарор ўсишига қарамай, айрим кўрсаткичларда бутунлай қарама-қарши тенденциялар кузатилмоқда. Хусусан, ушбу давр мобайнида Россия фуқаролигини олган ўзбекистонликлар сони 17 фоизга, Россияда вақтинча яшаш учун Ўзбекистон фуқароларига берилган рухсатномалар сони 39 фоизга, ушбу рухсатномага эга Ўзбекистон фуқаролари сони эса 31 фоизга камайган. Миграциянинг бу кўрсаткичларида барқарор пасайиш тенденцияси кузатилмоқда.\n1. 2016 йилда Россия Федерациясида миграция кўрсаткичлари: давлатлар ва ҳудудлар бўйича тақсимланиши.\n2. 2017 йилда Россия Федерациясида миграция кўрсаткичлари: давлатлар ва ҳудудлар бўйича тақсимланиши.\n3. 2018 йилда Россия Федерациясида миграция кўрсаткичлари: давлатлар ва ҳудудлар бўйича тақсимланиши.\n4. 2019 йилда Россия Федерациясида миграция кўрсаткичлари: давлатлар ва ҳудудлар бўйича тақсимланиши.


Банкоматлардан пул нақдлаштиришдаги чеклов йўқолди, аммо...\n09.01.2018 19:54 0 890\nБанкоматлар орқали пластик карточкалардан чекловсиз пул ечиб олиш янги хизмати ишлаб чиқилди, деб хабар тарқатди «UzCard».\nЭнди ҳар бир банк банкоматлар орқали маблағларни нақдлаштириш учун комиссия тўловини мустақил равишда 0 фоиздан 5 фоизгача белгилаши мумкин. Ўзбекистон Республикаси Марказий банки тавсиясига кўра, тижорат банклари нақдлаштириш фоизини белгиланган ставкадан ошириш ҳуқуқига эга эмаслар.\nБанкоматлар орқали маблағларни нақдлаштиришда аввал мавжуд бўлган 100 000 минг сўм миқдоридаги лимит бекор бўлди ва энди чекловни банклар мустақил равишда белгилайди. Балки улар томонидан чеклов умуман қўйилмаслиги ҳам мумкин. Бугунги кунда «UzCard» томонидан ҳеч қандай чекловлар қолмаган.\nМазкур хизматлар «UzCard» компанияси томонидан ўтган йилнинг декабридаёқ ишлаб чиқилган ва ҳамкор-банкларга тақдим қилинган.\nUzcard нақд пул чеклов фоиз